מקרא מבואר/טקסט גולמי/דניאל


פרק א
פָּרָשַׁת גְּדִילַת הַנְּעָרִים
שָׁלוֹשׁ שָׁנִים אַחֲרֵי מֶרֶד יְהוֹיָקִים מֶלֶךְ יְהוּדָה בָּא נְבוּכַדְנֶאצַּר מֶלֶךְ בָּבֶל לִירוּשָׁלִַם וְעָשָׂה עָלֶיהָ מַצּוֹר.
אֲדֹנָי נָתַן בְּיָדוֹ אֶת יְהוֹיָקִים מֶלֶךְ יְהוּדָה וּקְצָת מִכְּלֵי בֵּית הָאֱלֹהִים, הוּא הֵבִיא אוֹתָם אֶל אֶרֶץ בָּבֶל לְבֵית אֱלִילָיו וְאֶת הַכֵּלִים הֵבִיא לַמַּחְסָן שֶׁל אֱלִילָיו.
הַמֶּלֶךְ אָמַר לְאַשְׁפְּנַז רֹאשׁ הַמְּשָׁרְתִים לְהָבִיא מִבְּנֵי יִשְׂרָאֵל וּמִבְּנֵי הַמְּלָכִים וְהַמּוֹשְׁלִים.
יְלָדִים שֶׁאֵין בָּהֶם כָּל מוּם וְטוֹבֵי מַרְאֶה וַחֲכָמִים וְשֶׁיֵּשׁ לָהֶם אֶת הַכִּשְׁרוֹן לַעֲבוֹד אֶת הַמֶּלֶך, וּלְלַמְּדָם אֶת הַכְּתָב וְאֶת הַשָּׂפָה שֶׁל הַכַּשְׂדִּים.
הַמֶּלֶךְ הִקְצִיב לָהֶם כָּל יוֹם מִמְּנַת הַמֶּלֶךְ וּמֵהַיַּיִן שֶׁהוּא שׁוֹתֶה, וְצִוָּה לְגַדֵּל אוֹתָם שָׁלוֹשׁ שָׁנִים וּבְסוֹפָם יַעַמְדוּ לִפְנֵי הַמֶּלֶךְ.
הָיוּ בָּהֶם מִבְּנֵי יְהוּדָה - דָּנִיֵּאל חֲנַנְיָה מִישָׁאֵל וַעֲזַרְיָה.
וַיִּתֵּן לָהֶם רֹאשׁ הַמְּשָׁרְתִים שֵׁמוֹת בַּאֲרָמִית, וַיִּתֵּן לְדָנִיֵּאל אֶת הַשֵּׁם בֵּלְטְשַׁאצַּר, וְלַחֲנַנְיָה אֶת הַשֵּׁם שַׁדְרַךְ, וּלְמִישָׁאֵל - מֵישַׁךְ, וְלַעֲזַרְיָה - עֲבֵד נְגוֹ.
וְדָנִיֵּאל דָּאַג לְכָךְ שֶׁלֹּא יִזְדַהֵם בַּעֲבֵרָה - לֶאֱכוֹל מִמַּאֲכָלֵי הַמֶּלֶךְ וְלִשְׁתּוֹת מִיֵּין נֶסֶך, וַיְבַקֵּשׁ מֵרֹאשׁ הַמְּשָׁרְתִים שֶׁלֹא יִצְטָרֵךְ לְהִזְדַהֵם בַּעֲבֵרָה זוֹ.
וְעָשָׂה הָאֱלֹהִים שֶׁדָּנִיֵּאל מָצָא חֵן בְּעֵינֵי רֹאשׁ הַמְּשָׁרְתִים.
וַיֹּאמֶר רֹאשׁ הַמְּשָׁרְתִים לְדָנִיֵּאל מְפַחֵד אֲנִי מֵאֲדֹנִי הַמֶּלֶךְ אֲשֶׁר הִקְצִיב אֶת מַאֲכַלְכֶם וְאֶת שְׁתִיַּתְכֶם, שֶׁמָּא יִרְאֶה אֶת פְּנֵיכֶם בְּמַצַּב רוּחַ גָּרוּעַ יוֹתֵר מִן הַיְלָדִים הָאֲחֵרִים שֶׁכְּמוֹתְכֶם, וְתִגְרְמוּ לְכָךְ שֶׁהַמֶּלֶךְ יְחַיְּבֵנִי מָוֶת.
וַיֹּאמֶר דָּנִיֵּאל אֶל מְחַלֵּק הַמָּנוֹת שֶׁמִּנָּה רֹאשׁ הַמְּשָׁרְתִים עַל דָּנִיֵּאל חֲנַנְיָה מִישָׁאֵל וַעֲזַרְיָה.
נַסֶּה בְּבַקָּשָׁה אֶת עֲבָדֶיךָ עֲשָׂרָה יָמִים, וְתֵן לָנוּ לֶאֱכוֹל קִטְנִיּוֹת וּמַיִם לִשְׁתּוֹת.
וְתִרְאֶה אֶת מַרְאֵינוּ וְאֶת מַרְאֵה הַיְלָדִים הָאוֹכְלִים אֵת מְנַת הַמֶּלֶךְ, וּכְפִי שֶׁתִּרְאֶה עֲשֵׂה עִם עֲבָדֶיךָ - אִם פָּנֵינוּ כְּמוֹתָם הַמְשֵׁךְ לָתֵת, וְאִם לָאו - לֹא.
וַיִּשְׁמַע לָהֶם לַדָּבָר הַזֶּה וַיְנַסֵּם עֲשָׂרָה יָמִים.
וּבְסוֹף עֲשֶׂרֶת הַיָּמִים נִרְאָה מַרְאֵיהֶם טוֹב וְהָיוּ שְׁמֵנִים יוֹתֵר מִכָּל הַיְלָדִים שֶׁאוֹכְלִים אֵת מְנַת הַמֶּלֶךְ.
וְהָיָה הַמֶּלְצַר לוֹקֵח אֶת מְנָתָם וְיֵינָם וְנוֹתֵן לָהֶם קִטְנִיּוֹת.
וְהַיְלָדִים הָאֵלֶּה אַרְבַּעְתָּם נָתַן לָהֶם הָאֱלֹהִים חָכְמָה בְּכָל שָׂפָה וּכְתָב וּבְכָל מִינֵי חָכְמוֹת אֲחֵרוֹת, וְדָנִיֵּאל הֵבִין גַּם בְּכָל עִנְיָנֵי נְבוּאָה וַחֲלוֹמוֹת.
וּבְסוֹף שְׁלוֹשֶת הַשָּׁנִים שֶׁאָמַר הַמֶּלֶךְ לַהֲבִיאָם בְּסוֹפָם, וַיְבִיאֵם רֹאשׁ הַמְּשָׁרְתִים לִפְנֵי נְבֻכַדְנֶצַּר.
וַיְדַבֵּר אִתָּם הַמֶּלֶךְ וְלֹא נִמְצָא מִכֻּלָּם כְּמוֹ דָּנִיֵּאל חֲנַנְיָה מִישָׁאֵל וַעֲזַרְיָה, לָכֵן הֵם עָמְדוּ לִפְנֵי הַמֶּלֶךְ.
וְכָל דְּבַר חָכְמַה שֶׁבִּקֵּשׁ מֵהֶם הַמֶּלֶךְ, וַיִּמְצָאֵם פִּי עֶשֶׂר עַל כָּל הַחֲכָמִים שֶׁבְּכָל מַלְכוּתוֹ.
וַיְהִי דָּנִיֵּאל לִפְנֵי הַמֶּלֶךְ עַד שְׁנַת אַחַת לְכוֹרֶשׁ הַמֶּלֶךְ.

פרק ב
פָּרָשַׁת חֲלוֹם הַצֶּלֶם
וּבִשְׁנַת שְׁתַּיִם לְחֻרְבַּן בֵּית הַמִּקְדָּשׁ חָלַם נְבֻכַדְנֶצַּר חֲלוֹמוֹת וְלִבּוֹ פַּעַם בְּחָזְקָה מִפַּחַד וַעֲדַיִן נִשְׁאַר יָשֵׁן.
וַיֹּאמֶר הַמֶּלֶךְ לִקְרֹא לַמְּכַשְׁפִים כְּדֵי שֶׁיַּגִּידוּ לַמֶּלֶךְ אֶת פִּתְרוֹן חֲלוֹמוֹתָיו, וַיָּבוֹאוּ וַיַּעַמְדוּ לִפְנֵי הַמֶּלֶךְ.
וַיֹּאמֶר לָהֶם הַמֶּלֶךְ חֲלוֹם חָלַמְתִּי וְלִבִּי פָּעַם מִפַּחַד וַאֲנִי רוֹצֶה לָדַעַת אֶת פִּתְרוֹן הַחֲלוֹם.
וַיְדַבְּרוּ הַמְּכַשְׁפִים לַמֶּלֶךְ בַּאֲרָמִית: הַמֶּלֶךְ לְעוֹלָם יִחְיֶה! אֱמוֹר אֶת הַחֲלוֹם לַעֲבָדֶיךָ וְאָז נֹאמַר לְךָ אֶת הַפִּתְרוֹן.
עָנָה הַמֶּלֶךְ וְאָמַר לַמְּכַשְׁפִים: קָבַעְתִּי חוֹק שֶׁאִם לֹא תּוֹדִיעוּ לִי אֶת הַחֲלוֹם וְהַפִּתְרוֹן - חֲתִיכוֹת תִּהְיוּ, וּבָתֵּיכֶם יִהְיוּ לְאַשְׁפָּה!
וְאִם אֶת הַחֲלוֹם וְהַפִּתְרוֹן תַּגִּידוּ לִי - מַתָּנוֹת וְדוֹרוֹנִים וְכָבוֹד גָּדוֹל תְּקַבְּלוּ מִמֶּנִּי, רַק אִמְרוּ לִי אֶת הַחֲלוֹם וְהַפִּתְרוֹן.
הֵם עָנוּ שֵׁנִית וְאָמְרוּ: הַמֶּלֶךְ יֹאמַר לַעֲבָדָיו אֶת הַחֲלוֹם, וְנֹאמַר לוֹ אֶת הַפִּתְרוֹן.
עָנָה הַמֶּלֶךְ וְאָמַר: בֶּאֱמֶת יוֹדֵעַ אֲנִי שֶׁאַתֶּם מוֹשְׁכִים זְמָן בִּגְלַל שֶׁשְּׁמַעְתֶּם אֶת הַחוֹק שֶׁקָּבַעְתִּי.
וְאִם לֹא תוֹדִיעוּ אֶת הַחֲלוֹם לִי אֶחָד הוּא דִּנְכֶם שֶׁתָּמוּתוּ כִּי אֲנִי יוֹדֵעַ שֶׁהִתְכַּוַּנְתֶּם לוֹמַר לִי דְּבַר שֶׁקֶר עַד שֶׁיַּעֲבוֹר הַרְבֶּה זְמָן וְיִשְׁכְּחוּ אֶת זֶה, לָכֶן גַּם אֶת הַחֲלוֹם תֹּאמְרוּ לִי וְאֵדַע שֶׁאַתֶּם אוֹמְרִים לִי אֶת הַפִּתְרוֹן הַנָּכוֹן.
עָנוּ הַמְּכַשְׁפִים לִפְנֵי הַמֶּלֶךְ וְאָמְרוּ אֵין שׁוּם אָדָם בָּעוֹלָם שֶׁיּוּכַל לְהַגִּיד אֶת דְּבַר הַמֶּלֶךְ בִּגְלַל שֶׁשּׁוּם מֶלֶךְ לֹא שָׁאַל דָּבָר כַּזֶּה לְשׁוּם מְכַשֵּׁף.
וְהַדָּבָר שֶׁהַמֶּלֶךְ שׁוֹאֵל קָשֶׁה מְאוֹד וְאֵין מִי שֶׁיֹּאמַר אֶת זֶה חוּץ מֵהַמַּלְאָכִים שֶׁאֵינָם גָּרִים עִם הָאֲנָשִׁים.
כֵּיוָן שֶׁכָּך הַמֶּלֶךְ כָּעַס מְאוֹד וְרָצָה לַהֲרוֹג אֶת כָּל חַכְמֵי בָּבֶל.
הַחוֹק נֶחְקַק וְהַחֲכָמִים הֵחֵלוּ לְהֵהָרֵג וְהִתְבַּקְּשׁוּ דָּנִיֵּאל וַחֲבֵירָיו לְהֵהָרֵג.
אָז דָּנִיֵּאל שָׁאַל אֶת אַרְיוֹךְ הַשָּׂר שֶׁהוֹרֵג אֶת הַחַיָּבִים מָוֶת שֶׁיָּצָא לַהֲרוֹג אֶת חַכְמֵי בָּבֶל,
וְאָמַר לְאַרְיוֹךְ שֶׁנִּתְמַנָּה עַל יְדֵי הַמֶּלֶךְ לְהוֹצִיא אֲנָשִׁים לָהוֹרֵג, לָמָּה הַמֶּלֶך מְמַהֵר לַחְקוֹק חוֹק זֶה? אָז הוֹדִיעַ אַרְיוֹךְ אֶת הַסִּבָּה לְדָנִיֵּאל.
וְדָנִיֵּאל נִכְנַס וּבִקֵּשׁ מֵהַמֶּלֶךְ שֶׁיִּתֵן לוֹ זְמָן וְהוּא יֹאמַר לַמֶּלֶךְ אֶת הַפִּתְרוֹן.
אָז דָּנִיֵּאל הָלַךְ לְבֵיתוֹ וְהוֹדִיעַ לַחֲנַנְיָה מִישָׁאֵל וַעֲזַרְיָה חֲבֵרָיו אֶת הַדְּבָרִים,
כְּדֵי שֶׁיְּבַקְשׁוּ רַחֲמִים מֵאֱלֹהֵי הַשָּׁמַיִם שֶׁיְּגַלֶּה לָהֶם אֶת הַסּוֹד הַזֶּה בִּשְׁבִיל שֶׁלֹּא יֹאבְדוּ דָּנִיֵּאל וַחֲבֵרָיו עִם שְׁאַר חַכְמֵי בָּבֶל.
וְאָז הַסּוֹד נִתְגַּלָּה לְדָנִיֵּאל בִּנְבוּאָה בַּלַּיְלָה, וְאָז דָּנִיֵּאל בֵּרַךְ אֶת אֱלֹהֵי הַשָּׁמַיִם.
עָנָה דָּנִיֵּאל וְאָמַר: יְהִי שֵׁם הָאֱלֹהִים מְבוֹרָךְ לְעוֹלָם, שֶׁהַחָכְמוֹת וְהַגְּבוּרוֹת שֶׁלּוֹ הֵם.
וְהוּא מְשַׁנֶּה זְמַנִּים, מוֹרִיד מְלָכִים וּמֵקִים מְלָכִים וְנוֹתֵן חָכְמָה לַחֲכָמִים.
הוּא מְגַלֶּה דְּבָרִים עֲמֻקִּים וּמֻסְתָּרִים, יוֹדֵעַ מָה בַחוֹשֶׁךְ, וְהָאוֹר נִמְצָא אִתּוֹ.
לְךָ אֱלֹהֵי הָאֲבוֹת אֲנִי מוֹדֶה וּמְשַּׁבֵּחַ שֶׁאֶת הַחָכְמָה וְהַגְּבוּרָה נָתַתָּה לִי, וְעַכְשָׁיו הוֹדַעְתָּ לִי אֶת הַדָּבָר שֶׁבִּקַּשְׁתִּי מִמְּךָ - וְהוּא דְּבַר הַמֶּלֶךְ.
כֵּיוָן שֶׁכָּךְ, דָּנִיֵּאל נִכְנַס לְאַרְיוֹךְ - אוֹתוֹ מִנָּה הַמֶּלֶךְ לַהֲרוֹג אֶת חַכְמֵי בָבֶל, הָלַךְ וְאָמַר לוֹ כָּך: אֶת חַכְמֵי בָבֶל אַל תְּאַבֵּד! הַכְנִיסֵנִי לִפְנֵי הַמֶּלֶךְ וְאֶת הַפִּתְרוֹן אַגִּיד לַמֶּלֶךְ
וְאָז אַרְיוֹךְ הִכְנִיס בִּמְהִירוּת אֶת דָּנִיֵּאל לִפְנֵי הַמֶּלֶךְ וְכָךְ אָמַר לוֹ שֶׁנִּמְצָא אִישׁ מִתּוֹךְ הַגָּלוּת שֶׁל יְהוּדָה שֶׁאֶת הַפִּתְרוֹן יוֹדִיעַ לַמֶּלֶךְ.
עָנָה הַמֶּלֶךְ וְאָמַר לְדָנִיֵּאל שֶׁשְּׁמוֹ בַּאֲרָמִית בֵּלְטְשַׁאצַּר: הֲיֵשׁ לְךָ אֶת הַיְּכוֹלֶת לְהוֹדִיעַ לִי אֶת הַחֲלוֹם שֶׁחָלַמְתִּי וּפִתְרוֹנוֹ?
עָנָה דָּנִיֵּאל לִפְנֵי הַמֶּלֶךְ וְאָמַר: הַסּוֹד שֶׁהַמֶּלֶךְ שׁוֹאֵל, מְכַשְּׁפִים לֹא יְכוֹלִים לְהַגִּיד לַמֶּלֶךְ.
אֲבָל יֵשׁ אֱלֹהִים בַּשָּׁמַיִם שֶׁמְּגַלֶּה סוֹדוֹת, וְהוּא הוֹדִיעַ לַמֶּלֶךְ נְבוּכַדְנֶצַּר מָה שֶׁיִּהְיֶה בְּסוֹף הַיָּמִים. הַחֲלוֹם שֶׁלְּךָ עַל מִטָּתְךָ כָּךְ הוּא:
אַתָּה הַמֶּלֶךְ, הִרְהַרְתָּ כְּשֶׁעָלִיתָ עַל מִטָּתְךָ עַל מָה שֶׁיִהְיֶה אַחֲרֵי הַזְּמָן הַזֶּה, וּמְגַלֶּה הַסּוֹדוֹת הוֹדִיעַ לְךָ מָה שֶׁיִּהְיֶה.
וַאֲנִי, סוֹד זֶה נִתְגַּלָּה לִי לֹא בִּגְלַל חָכְמָה שֶׁיֵּשׁ בִּי יוֹתֵר מִכָּל אֵלֶּה שֶׁחַיִּים, אֶלָּא רַק כְּדֵי שֶׁיוֹדִיעוּ אֵת הַפִּתְרוֹן לַמֶּלֶךְ, וְאֶת מַחְשְׁבוֹת לִבְּךָ תָּבִין.
אַתָּה הַמֶּלֶךְ מַבִּיט הָיִיתָ, וְהִנֵּה פֶּסֶל אֶחָד גָּדוֹל, בְּסִיסוֹ גָּדוֹל, וְאוֹרוֹ גָּדוֹל, עוֹמֵד מוּלְךָ וּמַרְאֵהוּ מַפְחִיד.
הוּא הַפֶּסֶל רֹאשׁוֹ מִזָּהָב טוֹב, חֲזֵהוּ וּזְרוֹעוֹתָיו מִכֶּסֶף, בִּטְנוֹ וִירֵכָיו מִנְּחוֹשֶׁת.
שׁוֹקָיו מִבַּרְזֶל, כַּפּוֹת רַגְלָיו - חֶלְקָם בַּרְזֶל וְחֶלְקָם חֶרֶס.
מַבִּיט הָיִיתָ עַד שֶׁנֶּחְתְּכָה אֶבֶן לֹא בִּידֵי אָדָם, וְהִכְּתָה אֶת הַפֶּסֶל בְּרַגְלָיו הָעֲשׂוּיוֹת בַּרְזֶל וְחֶרֶס וְשָׁחֲקָה אוֹתָם.
אָז נִשְׁחֲקוּ יַחַד הַבַּרְזֶל הַחֶרֶס הַנְּחוֹשֶׁת הַכֶּסֶף וְהַזָּהָב, וְנִהְיוּ כִּקְלִפָּה שֶׁל תְּבוּאָה שֶׁעָפָה מֵעֲרֵמוֹת הַתְּבוּאָה, וְנָשְׂאָה אוֹתָם הָרוּח וְלֹא מָצְאוּ אוֹתָם בְּשׁוּם מָקוֹם, וְהָאֶבֶן שֶׁשָּׁבְרָה אֶת הַפֶּסֶל הָפְכָה לְהָר גָּדוֹל וּמִלְּאָה אֶת כָּל הָאָרֶץ.
זֶה הַחֲלוֹם, וְאֶת הַפִּתְרוֹן אוֹמַר לִפְנֵי הַמֶּלֶךְ:
אַתָּה הַמֶּלֶךְ מֶלֶךְ הַמְּלָכִים, שֶׁאֱלֹהֵי הַשָּׁמַיִם נָתַן לְךָ מַלְכוּת חֲזָקָה וְתַקִּיפָה וּמְכֻבֶּדֶת.
הוּא נָתַן בְּיָדְךָ אֶת כָּל הַמְּקוֹמוֹת שֶׁמִּתְגּוֹרְרִים שָׁם אֲנָשִׁים חַיּוֹת בָּר וְעוֹפוֹת שָׁמַיִם, וְהִשְׁלִיט אוֹתְךָ בְּכֻלָּם, אַתָּה הוּא רֹאשׁ הַזָּהָב.
וְאַחֲרֶיךָ תָּקוּם מַלְכוּת אַחֶרֶת פְּחוּתָה מִמְּךָ וּמַלְכוּת שְׁלִישִׁית אַחֶרֶת שֶׁל נְחוֹשֶׁת שֶׁתִּשְׁלֹט בְּכָל הָעוֹלָם.
וּמַלְכוּת רְבִיעִית תִּהְיֶה חֲזָקָה כַּבַּרְזֶל כְּמוֹ בַּרְזֶל שֶׁשּׁוֹחֵק וּמְרַדֵּד הַכָּל, וּכְמוֹ בַּרְזֶל שֶׁמְּרוֹצֵץ אֶת כָּל הַמַּתָּכוֹת כָּךְ הִיא – תִּשְׁחוֹק וּתְרוֹצֵץ.
וְזֶה שֶׁרָאִיתָ כַּפּוֹת וְאֶצְבָּעוֹת הָרַגְלַיִם חֵלֶק מֵחֶרֶס שֶׁל יוֹצֵר וְחֵלֶק מִבַּרְזֶל, מַלְכוּת חֲלוּקָה תִּהְיֶה, יִהְיוּ בָהּ שְׁנֵי מְלָכִים, אֶחָד חָזָק וְאֶחָד חָלָשׁ, וּמֵהַחוֹזֶק שֶׁל הַבַּרְזֶל יִהְיֶה בָּהּ, וְזֶהוּ שֶׁרָאִיתָ בַּרְזֶל מְעוֹרָב בְּחֶרֶס שֶׁל טִיט.
וְאֶצְבָּעוֹת הָרַגְלַיִם חֵלֶק מִבַּרְזֶל וְחֵלֶק מֵחֶרֶס חֵלֶק מֵהַמַּלְכוּת תִּהְיֶה חֲזָקָה וְחֵלֶק תִּהְיֶה שְׁבוּרָה.
וְנֶגֶד זֶה שֶׁרָאִיתָ בַּרְזֶל מְעוֹרָב בְּחֶרֶס שֶׁל טִיט שֶׁיִּתְחַתְּנוּ בִּשְׁאָר הָאֻמּוֹת אֲבָל לֹא יִהְיוּ דְּבוּקִים אֵלּוּ עִם אֵלּוּ בְּאַהֲבָה מַמָּשׁ כְּמוֹ שֶׁבַּרְזֶל לֹא יָכוֹל לְהִתְעָרֵב עִם חֶרֶס.
וּבִימֵי הַמְּלָכִים הָאֵלֶּה יָקִים אֱלֹהֵי הַשָּׁמַיִם מַלְכוּת שֶׁלְּעוֹלָם לֹא תִּשָּׁחֵת, וּמַלְכוּת זוֹ לֹא תַּעֲזֹב מֵאֲנָשֶׁיהָ לְעָם אַחֵר, וְהִיא תִּשָּׁחֵק וּתְכַלֶּה אֶת כָּל הַמַּלְכֻיּוֹת הָאֲחֵרוֹת וְהִיא תִּהְיֶה לָנֶצַח.
וּכְנֶגֶד זֶה שֶׁרָאִיתָ שֶׁמֵּהָהָר נֶחְתְּכָה אֶבֶן לֹא בִּידֵי אָדָם, וְשָׁחֲקָה אֶת הַבַּרְזֶל הַנְּחוֹשֶׁת הַחֶרֶס הַכֶּסֶף וְהַזָּהָב - הָאֱלֹהִים הַגָּדוֹל הוֹדִיעַ לַמֶּלֶךְ מָה שֶׁיִּהְיֶה אַחֲרֵי הַזְּמָן הַזֶּה וְהַחֲלוֹם אֱמֶת וּפִתְרוֹנוֹ אֱמֶת.
אָז הַמֶּלֶךְ נְבוּכַדְנֶצַּר נָפַל עַל פָּנָיו וְהִשְׁתַּחֲוָה לְדָנִיֵּאל וְאָמַר לְנַסֵּךְ לְדָנִיֵּאל מִנְחָה וּנְסָכִים.
עָנָה הַמֶּלֶךְ לְדָנִיֵּאל בֶּאֱמֶת יוֹדֵעַ אֲנִי שֶׁהָאֱלֹהִים שֶׁלָּכֶם הוּא אֱלֹהֵי הָאֱלֹהִים וַאֲדוֹן הַמְּלָכִים וּמְגַלֶּה הַסּוֹדוֹת, שֶׁהֲרֵי יָכַלְתָּ לְגַלּוֹת אֶת הַסּוֹד הַזֶּה.
אָז הַמֶּלֶךְ גִּדֵּל אֶת דָּנִיֵּאל מֵעַל כָּל הַשָּׂרִים, וְנָתַן לוֹ מַתָּנוֹת גְּדוֹלוֹת, וְהִשְׁלִיט אוֹתוֹ עַל כָּל בָּבֶל, וְעָשָׂה אוֹתוֹ שַׂר הַשָּׂרִים לְכָל חַכְמֵי בָּבֵל.
וְדָנִיֵּאל בִּקֵּשׁ מֵהַמֶּלֶךְ שֶׁיְּמַנֶּה עַל צָרְכֵי מַלְכוּת בָּבֶל אֶת שַׁדְרַךְ מֵישַׁךְ וַעֲבֵד נְגוֹ, וְדָנִיֵּאל יוֹשֵׁב בְּשַׁעַר הַמֶּלֶךְ.

פרק ג
פָּרָשַׁת צֶלֶם הַזָּהָב
נְבוּכַדְנֶצַּר הַמֶּלֶךְ עָשָׂה פֶּסֶל מִזָּהָב גָּבְהוֹ שִׁשִּׁים אַמָּה רָחְבּוֹ שֵׁשׁ אַמּוֹת הֵקִים אוֹתוֹ בְּבִקְעַת דּוּרָא שֶׁבְּמַלְכוּת בָּבֶל.
וּנְבוּכַדְנֶצַּר הַמֶּלֶךְ שָׁלַח לֶאֱסוֹף אֶת כָּל שַׁלִּיטֵי בָּבֶל לָבוֹא לַחֲנֻכַּת הַפֶּסֶל שֶׁהֵקִים נְבוּכַדְנֶצַּר הַמֶּלֶךְ.
אָז הִתְאָסְפוּ כָּל שַׁלִּיטֵי מַלְכוּת בָּבֶל לַחֲנֻכַּת הַפֶּסֶל שֶׁהֵקִים נְבוּכַדְנֶצַּר הַמֶּלֶךְ וְעָמְדוּ מוּל הַפֶּסֶל שֶׁהֵקִים נְבוּכַדְנֶצַּר.
וְהַכָּרוֹז קוֹרֵא בְּחוֹזֶק: לָכֶם אוֹמְרִים כָּל הָעַמִּים הָאֻמּוֹת וְהַלְּשׁוֹנוֹת,
שֶׁבִּזְמָן שֶׁתִּשְׁמְעוּ קוֹל שֶׁל קֶרֶן, מַשְׁרוֹקִית, כִּנוֹר, עֻגָב, נֵבֶל, סוּמְפּוֹנְיָה וְכָּל סוּגֵי כְּלֵי זֶמֶר תִּפְּלוּ וְתִשְׁתַּחֲווּ לְפֶסֶל הַזָּהָב שֶׁהֵקִים נְבוּכַדְנֶצַּר הַמֶּלֶךְ.
וּמִי שֶׁלֹּא יִפּוֹל וְיִשְׁתַּחֲוֶה, בְּאוֹתוֹ רֶגַע הוּא יֻשְׁלַךְ לְתוֹךְ כִּבְשָׁן אֵשׁ בּוֹעֵר.
בִּגְלַל זֶה בּוֹ בַּזְּמַן שֶׁשָּׁמְעוּ כָּל הָעַמִּים קוֹל שֶׁל כָּל סוּגֵי כְּלֵי זֶמֶר נָפְלוּ כָּל הָעַמִּים וְהִשְׁתַּחֲווּ לְפֶסֶל הַזָּהָב שֶׁהֵקִים נְבוּכַדְנֶצַּר הַמֶּלֶךְ.
אַחֲרֵי זְמַן זֶה הִתְקָרְבוּ אֲנָשִׁים כַּשְׂדִּים וְאָכְלוּ אֶת הַכִּבּוּד שֶׁמְּקַבְּלִים כְּשֶׁמְּדַבְּרִים עִם הַמֶּלֶךְ - וְהִלְשִׁינוּ עַל הַיְּהוּדִים.
עָנוּ וְאָמְרוּ לִנְבוּכַדְנֶצַּר הַמֶּלֶךְ: הַמֶּלֶךְ לְעוֹלָם יִחְיֶה!
אַתָּה הַמֶּלֶךְ קָבַעְתָּ הוֹרָאָה שֶׁכָּל אִישׁ שֶׁיִּשְׁמַע קוֹל שֶׁל כָּל סוּגֵי כְּלֵי זֶמֶר יִפּוֹל וְיִשְׁתַּחֲוֶה לְפֶסֶל הַזָּהָב.
וּמִי שֶׁלֹּא יִפֹּל וְיִשְׁתַּחֲוֶה יֻשְׁלַךְ לְתוֹךְ כִּבְשָׁן אֵשׁ בּוֹעֶרֶת.
יֵשׁ אֲנָשִׁים יְהוּדִים שֶׁמִּנִּיתָ אוֹתָם עַל צָרְכֵי מַלְכוּת בָּבֶל וְהֵם שַׁדְרַךְ מֵישַׁךְ וַעֲבֵד נְגוֹ הָאֲנָשִׁים הָאֵלֶּה לֹא הָיָה אִכְפַּת לָהֶם לַעֲבוֹר עַל הוֹרָאוֹתֶךָ – לֶאֱלִילֶיךָ אֵינָם עוֹבְדִים, וּלְפֶסֶל הַזָּהָב שֶׁהֵקַמְתָּ אֵינָם מִשְׁתַּחֲוִים.
אָז נְבוּכַדְנֶצַּר אֲמַר בְּכַעַס לְהָבִיא אֶת שַׁדְרַךְ מֵישַׁךְ וַעֲבֵד נְגוֹ, אָז הֵם בָּאוּ לַמֶּלֶךְ.
עָנָה נְבֻכַדְנֶצַּר וְאָמַר לָהֶם: בֶּאֱמֶת? שַׁדְרַךְ מֵישַׁךְ וַעֲבֵד נְגוֹ, לֶאֱלִילַי אֵינְכֶם עוֹבְדִים? וּלְפֶסֶל הַזָּהָב שֶׁהֵקַמְתִּי אֵינְכֶם מִשְׁתַּחֲוִים?
עַכְשָׁיו אִם אַתֶּם מִתְכּוֹנְנִים שֶׁבִּזְמָן שֶׁתִּשְׁמְעוּ קוֹל שֶׁל כָּל סוּגֵי כְּלֵי זֶמֶר תִּפְּלוּ וְתִשְׁתַּחֲווּ לַפֶּסֶל שֶׁעָשִׂיתִי – תִּנַצְּלוּ. וְאִם לֹא תִּשְׁתַּחֲווּ - בְּאוֹתוֹ רֶגַע תֻּשְׁלְכוּ לְכִבְשַׁן הָאֵשׁ הַבּוֹעֶרֶת. וּמִי הוּא הָאֱלֹהִים שֶׁיַּצִּלְכֶם מִמֶּנִּי!
עָנוּ שַׁדְרַךְ מֵישַׁךְ וַעֲבֵד נְגוֹ וְאָמְרוּ לַמֶּלֶךְ נְבוּכַדְנֶצַּר: אֵינֶנּוּ צְרִיכִים לַעֲנוֹת לְךָ עַל כָּךְ כִּי זֶה בָּרוּר.
שֶׁיֵּשׁ אֱלֹהִים שֶׁאוֹתוֹ אֲנַחְנוּ עוֹבְדִים וְהוּא יָכוֹל לְהַצִּיל אוֹתָנוּ מִכִּבְשַׁן הָאֵשׁ הַבּוֹעֶרֶת וּמִיָּדְךָ.
וְגַם אִם לֹא יַצִּיל אוֹתָנוּ, שֶׁיִּהְיֶה יָדוּעַ לַמֶּלֶךְ שֶׁלֶּאֱלִילֶיךָ אֵינֶנּוּ עוֹבְדִים, וּלְפֶסֶל הַזָּהָב שֶׁהֵקַמְתָּ לֹא נִשְׁתַּחֲוֶה.
אָז צוּרַת פְּנֵי נְבוּכַדְנֶצַּר הִשְׁתַּנְתָּה, וְהוּא נִתְמַלֵּא בְּכַעַס עַל שַׁדְרַךְ מֵישַׁךְ וַעֲבֵד נְגוֹ, לָכֵן עָנָה וְאָמַר לְהַסִּיק אֶת הַכִּבְשָׁן פִּי שֶׁבַע עַל מַה שֶּׁרָאוּי לְהַסִּיק.
וְאָמַר לַאֲנָשִׁים גִּבּוֹרִים מֵחַיָּלָיו לִקְשׁוֹר אֶת שַׁדְרַךְ מֵישַׁךְ וַעֲבֵד נְגוֹ וּלְהַשְׁלִיךְ אוֹתָם לְכִבְשָׁן אֵשׁ בּוֹעֶרֶת.
קָשְׁרוּ אָז אֶת הָאֲנָשִׁים הָאֵלֶּה בְּבִגְדֵיהֶם הַחִיצוֹנִים וּבְמִכְנְסֵיהֶם וּבִמְעִילֵיהֶם וּבְכָל לְבֻשֵּׁיהֶם, וְהֵם הֻשְׁלְכוּ לְתוֹך כִּבְשָׁן אֵשׁ בּוֹעֶרֶת.
כֵּיוָן שֶׁהַמֶּלֶךְ אָמַר לְמַהֵר וּלְהַסִּיק אֶת הַכִּבְשָׁן בְּאֵשׁ חֲזָקָה, הָאֲנָשִׁים שֶׁהִסִּיקוּ אֶת הַכִּבְשָׁן כְּדֵי לִשְׂרוֹף אֶת שַׁדְרַךְ מֵישַׁךְ וַעֲבֵד נְגוֹ נֶהֶרְגּוּ מִנִּצּוֹץ אֵשׁ.
וְהָאֲנָשִׁים הָאֵלֶּה שְׁלוֹשְׁתָּם - שַׁדְרַךְ מֵישַׁךְ וַעֲבֵד נְגוֹ נָפְלוּ לְתוֹךְ כִּבְשַׁן הָאֵשׁ הַבּוֹעֶרֶת כְּשֶׁהֵם קְשׁוּרִים.
אָז נְבוּכַדְנֶצַּר הַמֶּלֶךְ תָּמַהּ וְקָם בִּבְהָלָה, עָנָה וְאָמַר לְשָׂרָיו: הֲרֵי שְׁלוֹשָׁה אֲנָשִׁים הֻשְׁלְכוּ לְתוֹךְ הָאֵשׁ... וּקְשׁוּרִים?! עָנוּ וְאָמְרוּ לַמֶּלֶךְ: נָכוֹן הַמֶּלֶךְ!
עָנָה הַמֶּלֶךְ וְאָמַר: הֲרֵי אֲנִי רוֹאֶה אַרְבָּעָה אֲנָשִׁים מֻתָּרִים הוֹלְכִים בְּתוֹךְ הָאֵשׁ וְאֵין בָּהֶם שׁוּם הַשְׁחָתָה, וּמַרְאֶה הָרְבִיעִי דּוֹמֶה לְמַלְאָךְ!
אָז הִתְקָרֵב נְבוּכַדְנֶצַּר לְפֶתַח כִּבְשַׁן הָאֵשׁ הַבּוֹעֵר, עָנָה וְאָמַר: שַׁדְרַךְ מֵישַׁךְ וַעֲבֵד נְגוֹ - עֲבָדָיו שֶׁל הָאֱלֹהִים הָעֶלְיוֹן! צְאוּ וּבוֹאוּ! אָז יָצְאוּ שַׁדְרַךְ מֵישַׁךְ וַעֲבֵד נְגוֹ מִתּוֹךְ הָאֵשׁ.
הִתְאָסְפוּ שָׂרֵי הַמֶּלֶךְ וְרָאוּ אֶת הָאֲנָשִׁים הָאֵלֶּה שֶׁלֹא שָׁלְטָה הָאֵשׁ בְּגוּפָם, וּשְׂעַר רֹאשָׁם לֹא נֶחְרַךְ, וּלְבוּשָׁם לֹא נִשְׂרַף, וְרֵיחַ אֵשׁ לֹא עָלָה מֵהֶם.
עָנָה נְבוּכַדְנֶצַּר וְאָמַר בָּרוּךְ אֱלֹהֵיהֶם שֶׁל שַׁדְרַךְ מֵישַׁךְ וַעֲבֵד נְגוֹ שֶׁשָּׁלַח מַלְאֲכוֹ וְהִצִּיל אֶת עֲבָדָיו שֶׁבָּטְחוּ בוֹ וְהִמְרוּ אֶת פִּי הַמֶּלֶךְ, וּמָסְרוּ נַפְשָׁם, שֶׁלֹּא יַעַבְדּוּ וְלֹא יִשְׁתַּחֲווּ לְשׁוּם אֱלֹהִים רַק לֵאלֹהֵיהֶם.
וְקָבַעְתִּי הוֹרָאָה שֶׁכָּל אֻמָּה שֶׁתֹּאמַר גְּנַאי עַל אֱלֹהֵיהֶם שֶׁל שַׁדְרַךְ מֵישַׁךְ וַעֲבֵד נְגוֹא - יֵעָשֶׂה חֲתִיכוֹת, וּבֵיתוֹ יִשְׁוֶה לְאַשְׁפָּה, כִּי אֵין אֱלֹהִים אֲחֵרִים שֶׁיָּכוֹל לְהַצִּיל כֵּאלֹהִים זֶה.
אָז הַמֶּלֶךְ הִגְדִּיל אֶת שַׁדְרַךְ מֵישַׁךְ וַעֲבֵד נְגוֹ בְּמַלְכוּת בָּבֶל.
פָּרָשַׁת חֲלוֹם הָאִילָן
נְבוּכַדְנֶצַּר הַמֶּלֶךְ שָׁלַח לְכָל הַאֻמּוֹת הַגָּרוֹת בְּכָל הָעוֹלָם: שָׁלוֹם רָב!
טוֹב שֶׁאַגִּיד אֶת סִפּוּרֵי הָאוֹתוֹת וְהַמּוֹפְתִים שֶׁעָשָׂה לִי הָאֱלֹהִים הָעֶלְיוֹן.
אוֹתוֹתָיו מְאוֹד גְּדוֹלִים וּמוֹפְתָיו מְאוֹד חֲזָקִים, מַלְכוּתוֹ מַלְכוּת לְעוֹלָם, וְשִׁלְטוֹנוֹ בְּכָל דּוֹר וָדוֹר.

פרק ד
אֲנִי נְבוּכַדְנֶצַּר הָיִיתִי שָׁלֵו וְעֵרָנִי בְּהֵיכַל מַלְכוּתִי.
רָאִיתִי חֲלוֹם וְהוּא הִפְחִיד אוֹתִי וְהִבְהִיל אוֹתִי.
וְקָבַעְתִּי הוֹרָאָה לְהַכְנִיס לִפְנַי אֶת כָּל חַכְמֵי בָּבֶל בִּשְׁבִיל שֶׁיּוֹדִיעוּ לִי אֶת פִּתְרוֹן הַחֲלוֹם.
וְאָז נִכְנְסוּ הַחֲכָמִים וְאָמַרְתִּי לָהֶם אֶת הַחֲלוֹם וְהֵם לֹא יָדְעוּ אֶת פִּתְרוֹנוֹ.
עַד שֶׁאַחֲרוֹן נִכְנַס דָּנִיֵּאל שֶׁשְּׁמוֹ בַּאֲרָמִית בֵּלְטְשַׁאצַּר כְּשֵׁם אֱלֹהַי, וְשֶׁקְּדֻשַּׁת הָאֱלֹהִים הַקְּדוֹשִׁים בּוֹ, וְאָמַרְתִּי לְפָנָיו אֶת הַחֲלוֹם.
בֵּלְטְשַׁאצַּר שַׂר הַיּוֹעֲצִים שֶׁאֲנִי יוֹדֵעַ שֶׁקְּדֻשַּׁת הָאֱלֹהִים הַקְּדוֹשִׁים בְּךָ, וְאֶת כָּל הַסּוֹדוֹת אַתָּה יוֹדֵעַ, מַרְאֶה הַחֲלוֹם שֶׁרָאִיתִי אוֹמַר אֲנִי, וְאֶת פִּתְרוֹנו תֹּאמַר.
וּמַרְאֶה הַחֲלוֹם שֶׁרָאִיתִי עַל מִטָּתִי: רָאִיתִי וְהִנֵּה עֵץ גָּבוֹהַ בָּאָרֶץ.
גָּדוֹל הָעֵץ וְחָזָק, וְגָבְהוֹ מַגִּיעַ לַשָּׁמַיִם, וְנִרְאֶה עַד סוֹף הָעוֹלָם.
עֲנָפָיו יָפִים, וּפֵירוֹתָיו רַבִּים, וּמָזוֹן לְכֻלָּם בּוֹ, תַּחְתָּיו יִהְיֶה צֵל לְחַיּוֹת הַשָּׂדֶה, וְבַעֲנָפָיו יָגוּרוּ צִפֳּרֵי הַשָּׁמַיִם, וְכָל הָאֲנָשִׁים יִקְחוּ מִמֶּנּוּ מָזוֹן.
רָאִיתִי בַּחֲלוֹם עַל מִטָּתִי וְהִנֵּה מַלְאָךְ נוֹחֵת מֵהַשָּׁמַיִם.
קוֹרֵא בְּחוֹזֵק וְכָךְ אָמַר: חִטְבוּ אֶת הָעֵץ, וְקַצְּצוּ אֶת עֲנָפָיו, הַפִּילוּ אֶת עֲנָפָיו וּפַזְּרוּ אֶת פֵּירוֹתָיו, הַחַיּוֹת יַזּוּזוּ מִתַּחְתּיו וְהַצִּפֳּרִים מֵעֲנָפָיו.
אֲבָל אֶת עִקַּר שֳׁרָשָׁיו שֶׁמֵּהֶם צוֹמֵחַ הָעֵץ הַשְׁאִירוּ בָּאָרֶץ, וְקִשְׁרוּהוּ בַּחֲבָלִים שֶׁל בַּרְזֶל וּנְחוֹשֶׁת לַדֶּשֶׁא שֶׁל הַשָּׂדֶה, וּבְטַל הַשָּׁמַיִם יִתְרַחֵץ, וְעִם הַחַיּוֹת יִתְחַלֵּק בְּעֵשֶׂב הָאָרֶץ.
יִקְחוּ אֶת לֵב הָאָדָם שֶׁלּוֹ, וְיִתְנוּ לוֹ לֵב חַיָּה, וְשֶׁבַע שָׁנִים יַחְלְפוּ עָלָיו כָּךְ.
בִּגְזֵרַת מַלְאָכִים הַדָּבָר, כְּדֵי שֶׁיֵּדְעוּ כָּל אֵלֶּה שֶׁחַיִּים שֶׁשּׁוֹלֵט הָאֵל הָעֶלְיוֹן בְּמַלְכוּת הָאֲנָשִׁים, וּלְמִי שֶׁיִּרְצֶה יִתְּנֶנָּה, וְגַם אֶת הַשָּׁפֵל שֶׁבָּאֲנָשִׁים יָכוֹל לְהָקִים עֲלֵיהֶם.
זֶה הַחֲלוֹם שֶׁרָאִיתִי אֲנִי הַמֶּלֶךְ נְבוּכַדְנֶצַּר וְאַתָּה בֵּלְטְשַׁאצַּר אֶת הַפִּתָּרוֹן תֹּאמַר כֵּיוָן שֶׁכָּל חַכְמֵי מַלְכוּתִי לֹא יָכְלו לְהוֹדִיעַ לִי אֶת הַפִּתָּרוֹן וְאַתָּה יָכוֹל כִּי רוּחַ הָאֱלֹהִים הַקָּדוֹשׁ בְּךָ.
אָז דָּנִיֵּאל שֶׁשְּׁמוֹ בֵּלְטְשַׁאצַּר תָּמַהּ שָׁעָה אַחַת וּמַחְשְׁבוֹתָיו הִבְהִלוּהוּ. עָנָה הַמֶּלֶךְ וְאָמַר: בֵּלְטְשַׁאצַּר, הֵרַגַּע! אַל תִּבָּהֵל מֵהַחֲלוֹם וְהַפִּתָּרוֹן. עָנָה בֵלְטְשַׁאצַּר וְאָמַר: אֲדֹנִי! הַלְוַאי שֶׁהַחֲלוֹם וְהַפִּתָּרוֹן יִקְרוּ לְשׂוֹנְאֶיךָ!
הָעֵץ הַגָּדוֹל וְהֶחָזָק שֶׁרָאִיתָ, שֶׁגָּבְהוֹ מַגִּיעַ לַשָּׁמַיִם, וּמַרְאֵהוּ מַגִּיעַ לְסוֹף הָעוֹלָם,
וַעֲנָפָיו יָפִים, וּפֵירוֹתָיו רַבִּים, וּמָזוֹן לְכֻלָּם בּוֹ, תַּחְתָּיו יָגוּרוּ חַיּוֹת הַשָּׂדֶה וְבַעֲנָפָיו יָגוּרוּ צִפֳּרֵי הַשָּׁמַיִם -
זֶה אַתָּה הַמֶּלֶךְ! - שֶׁגָּדַלְתָּ וְהִתְחַזַּקְתָּ, וּגְדֻלָּתְךָ מַגִּיעָה לַשָּׁמַיִם, וְשִׁלְטוֹנְךָ מַגִּיעַ לְסוֹף הָאָרֶץ.
וּכְנֶגֶד זֶה שֶׁהַמֶּלֶךְ רָאָה מַלְאַךּ נוֹחֵת מֵהַשָּׁמַיִם וְאוֹמֵר חִטְבוּ אֶת הָעֵץ וְהַשְׁחִיתוּהוּ, אֲבָל אֶת עִקַּר שֳׁרָשָׁיו שֶׁמֵּהֶם צוֹמֵחַ הָעֵץ הַשְׁאִירוּ בָּאָרֶץ אֲסוּרִים בַּאֲזִקֵּי בַּרְזֶל וּנְחוֹשֶׁת, בְּדֶשֶׁא הַשָּׂדֶה וּבְטַל הַשָּׁמַיִם יִתְרַחֵץ וְעִם חַיּוֹת הַשָּׂדֶה יַחְלוֹק בָּאוֹכֶל עַד שֶׁשֶּׁבַע שָׁנִים יַחְלְפוּ עָלָיו כָּךְ.
זֶה הַפִּתָּרוֹן שֶׁיַּגִּיעַ אֶל הַמֶּלֶךְ, וּגְזֵרַת מַלְאָכִים הִיא שֶׁמַּגִּיעָה עַל אֲדֹנִי הַמֶּלֶךְ.
וְאוֹתְךָ יְגָרְשׁוּ מִבֵּין הָאֲנָשִׁים וְעִם חַיּוֹת הַשָּׂדֶה תָּגוּר וְיַאֲכִילוּךָ עֵשֶׂב, כְּמוֹ שְׁוָרִים יַאֲכִילוּ אוֹתְךָ! וּמִטַּל הַשָּׁמַיִם תִּתְרַחֵץ, וְשֶׁבַע שָׁנִים יַחְלְפוּ עָלֶיךָ כָּךְ, עַד שֶׁתֵּדַע שֶׁשּׁוֹלֵט הָאֱלֹהִים הָעֶלְיוֹן בְּמַלְכוּת הָאֲנָשִׁים, וּלְמִי שֶׁיִּרְצֶה יִתְּנֶנָּה.
וְנֶגֶד זֶה שֶׁאָמְרוּ לְהַשְׁאִיר אֶת עִקַּר הַשֳּׁרָשִׁים שֶׁל הָעֵץ שֶׁמֵּהֶם הוּא צוֹמֵחַ - מַלְכוּתְךָ תִּשָּׁאֵר קַיֶּמֶת לְךָ בִּשְׁבִיל שֶׁתֵּדַע שֶׁאֱלֹהֵי הַשָּׁמַיִם שׁוֹלֵט בָּעוֹלָם.
אֲבָל הַמֶּלֶךְ! אֶת עֲבֵרוֹתֶךָ תּוּכַל לִפְדּוֹת בִּצְדָקָה וּבְרַחֲמִים עַל עֲנִיִּים, אִם תְּקַבֵּל אֶת עֲצָתִי יִהְיֶה אוֹרְךָ לְשַׁלְוָתְךָ.
הַכֹּל יַגִּיעַ עַל נְבוּכַדְנֶצַּר הַמֶּלֶךְ.
פָּרָשַׁת הִתְגַּשְּׁמוּת הַחֲלוֹם
אַחֲרֵי שְׁנֵים עָשָׂר חֳדָשִׁים הָלַכְתִּי בְּהֵיכַל הַמַּלְכוּת שֶׁבְּבָבֶל.
עָנָה הַמֶּלֶךְ וְאָמַר: הֲרֵי זֹאת הִיא בָּבֶל הַגְּדוֹלָה שֶׁאֲנִי בְּנִיתִיהָ בְּחָזְקִי, בִּשְׁבִיל שֶׁתִּהְיֶה בֵּית מַלְכוּת לִכְבוֹדִי!
עוֹד הַמִּלִּים בְּפִי הַמֶּלֶךְ וְקוֹל מֵהַשָּׁמַיִם קָרָא: לְךָ קוֹרְאִים נְבוּכַדְנֶצַּר הַמֶּלֶךְ?! הַמַּלְכוּת סָרָה מִמְּךָ!
וּמֵהָאֲנָשִׁים יְגָרְשׁוּךָ וְעִם חַיּוֹת הַשָּׂדֶה תָּגוּר, עֵשֶׁב כְּמוֹ שְׁוָרִים יַאֲכִילוּךָ וְשֶׁבַע שָׁנִים יַחְלְפוּ עָלֶיךָ כָּךְ עַד שֶׁתֵּדַע שֶׁהָאֱלֹהִים הָעֶלְיוֹן שׁוֹלֵט בְּמַלְכוּת הָאֲנָשִׁים וּלְמִי שֶׁיִּרְצֶה יִתְּנֶנָּה.
בּוֹ בַּזְּמָן, הַדְּבָרִים הָאֵלֶּה הִגִּיעוּ עַל נְבוּכַדְנֶצַּר וּמֵהָאֲנָשִׁים גּוֹרַש וְעֵשֶׂב כַּשְּׁוָרִים אָכַל, וּמִטַּל הַשָּׁמַיִם גּוּפוֹ רָחַץ עַד שֶׁשְּׂעָרוֹתָיו כִּשְׂעָרוֹת נְשָׁרִים רַבּוּ, וְצִפָּרְנָיו כְּצִפָּרְנֵי צִפֳּרִים.
וּבְסוֹף הַיָּמִים שֶׁנִּקְבְּעוּ אֲנִי נְבוּכַדְנֶצַּר נָשָׂאתִי אֶת עֵינַי לַשָּׁמַיִם, וְחָכְמָתִי חָזְרָה אֵלַי וְאֶת הָאֱלֹהִים הָעֶלְיוֹן בֵּרַכְתִּי, וְאֶת הַחַי לְעוֹלָם שִׁבַּחְתִּי וּפִאַרְתִּי, שֶׁשִּׁלְטוֹנוֹ שִׁלְטוֹן תְּמִידִי, וּמַלְכוּתוֹ בְּכָל דּוֹר וָדוֹר.
וְכָל אֵלֶּה שֶׁגָּרִים בָּעוֹלָם כְּאִלּוּ לֹא חֲשׁוּבִים, וְכִרְצוֹנוֹ עוֹשֶׂה בִּצְבָא הַשָּׁמַיִם, וּבְאֵלֶּה שֶׁגָּרִים בָּעוֹלָם, וְאֵין מִי שֶׁיִּמְחֶה בְּיָדוֹ וְיֹאמַר לוֹ: מֶה עָשִׂיתָ?
בּוֹ בַּזְמָן חָכְמָתִי שָׁבָה אֵלַי, וְלִכְבוֹד מַלְכוּתִי חָזַרְתִּי, וְזוֹהַר פָּנַי חָזַר אֵלַי, וְהַשָּׂרִים בִּקְשׁוּ מִמֶּנִּי לִמְלוֹךְ עֲלֵיהֶם, וְעַל מַלְכוּתִי נֶעֱמַדְתִּי, וּגְדֻלָּה נוֹסֶפֶת הוֹסִיפוּ לִי.
עַכְשָׁיו אֲנִי נְבוּכַדְנֶצַּר מְשַׁבֵּחַ וּמְרוֹמֵם וּמְהַדֵּר לְמֶלֶךְ הַשָּׁמַיִם, שֶׁכָּל מַעֲשָׂיו אֱמֶת, וּדְרָכָיו בְּדִין אֱמֶת, וּמִי שֶׁמִּתְגָּאֶה - יָכוֹל הוּא לְהַפִּילוֹ.

פרק ה
פָּרָשַׁת סוֹף מַלְכוּת בָּבֶל
בֵּלְשַׁאצַּר הַמֶּלֶךְ עָשָׂה סְעוּדָה גְּדוֹלָה לְאֶלֶף שָׂרִים, וּמוּל אוֹתָם הָאֶלֶף שָׁתָה יַיִן.
בֵּלְשַׁאצַּר אָמַר בְּשִׁכְרוּת הַיַּיִן לְהָבִיא אֶת כְּלֵי הַזָּהָב וְהַכֶּסֶף שֶׁהוֹצִיא נְבוּכַדְנֶצַּר אָבִיו מֵהַהֵיכַל שֶׁבִּירוּשָׁלַיִם, וְשֶׁיִּשְׁתּוּ בָהֶם הַמֶּלֶךְ, שָׂרָיו, אִשְׁתּוֹ, וְשִׁפְחָתוֹ.
אָז הֵבִיאוּ אֶת כְּלֵי הַזָּהָב שֶׁהוֹצִיאוּ מֵהַהֵיכַל שֶׁל בֵּית הַמִּקְדָּשׁ שֶׁבִּירוּשָׁלַיִם, וְשָׁתוּ בָהֶם הַמֶּלֶךְ, שָׂרָיו, אִשְׁתּוֹ, וְשִׁפְחָתוֹ.
הֵם שָׁתוּ יַיִן, וְשִׁבְּחוּ לֶאֱלִילֵי זָהָב, כֶּסֶף, נְחוֹשֶׁת, בַּרְזֶל, עֵץ וְאֶבֶן.
בּוֹ בַּזְּמָן, יָצְאָה אֶצְבַּע שֶׁל אָדָם, וְכָתְבָה מוּל הַמְּנוֹרָה עַל הַטִּיחַ שֶׁל קִיר הֵיכַל הַמֶּלֶךְ, וְהַמֶּלֶךְ רָאָה כַּף יַד שֶׁכּוֹתֶבֶת.
אָז מַרְאֶה הַמֶּלֶךְ נִשְׁתַּנָּה, וּמַחְשְׁבוֹתָיו הִבְהִילוּהוּ, קֶשֶׁר חֲגוֹרָתוֹ הֻתַּר, וְרַגְלָיו דָּפְקוּ זוֹ לָזוֹ.
קָרָא הַמֶּלֶךְ בְּקוֹל לְהַכְנִיס אֶת הַיּוֹעֲצִים, עָנָה הַמֶּלֶךְ וְאָמַר לְחַכְמֵי בָבֶל, שֶׁהָאִישׁ שֶׁיִּקְרָא כְּתָב זֶה וִיגַלֶּה לִי אֶת פִּתְרוֹנוֹ, יִלְבַּשׁ בִּגְדֵי אַרְגָּמָן וְיָשִׁימוּ שַׁרְשֶׁרֶת זָהָב עַל צַוָּארוֹ, וְיִשְׁלֹט עַל שְׁלִישׁ מֵהַמַּלְכוּת.
אָז נִכְנְסוּ כָּל יוֹעֲצֵי הַמֶּלֶךְ, וְלֹא יָכְלוּ לִקְרוֹא אֶת הַכְּתָב וּלְהוֹדִיעַ לַמֶּלֶךְ אֶת הַפִּתְרוֹן.
אָז הַמֶּלֶךְ בֵּלְשַׁאצַּר נִבְהַל מְאוֹד, וּמַרְאֵהוּ נִשְׁתַּנָּה יוֹתֵר, וְשָׂרָיו הָיוּ מְבֻלְבָּלִים.
כֵּיוָן שֶׁשָּׁמְעָה הַמַּלְכָּה אֶת דִּבְרֵי הַמֶּלֶךְ וְשָׂרָיו, הִיא נִכְנְסָה לְבֵית הַמִּשְׁתֶּה. אָמְרָה הַמַּלְכָּה: הַמֶּלֶךְ לְעוֹלָם יִחְיֶה! שֶׁמַּחְשְׁבוֹתֶיךָ לֹא יַבְהִלּוּ אוֹתְךָ, וּמַרְאֲךָ לֹא יִשְׁתַּנֶּה!
יֵשׁ אִישׁ בְּמַלְכוּתְךָ, שֶׁקְּדֻשַּׁת הָאֱלֹהִים הַקְּדוֹשִׁים בּוֹ, וּבִימֵי אָבִיךָ נִמְצָא בּוֹ אוֹר אֱלֹהִי, וְשֵׂכֶל, וְחָכְמָה כְּחָכְמַת מַלְאָךְ, וְהַמֶּלֶךְ נְבֻכַדְנֶצַּר אֲבִיךָ, מִנָּה אוֹתוֹ שֶׁיִּהְיֶה שַׂר הַיּוֹעֲצִים.
כֵּיוָן שֶׁבְּדָנִיֵּאל שֶׁהַמֶּלֶךְ שִׁנָּה אֶת שְׁמוֹ לְבֵלְטְשַׁאצַּר, נִמְצָא הַרְבֶּה קְדֻשָּׁה, דֵּעָה, וְחָכְמָה לִפְתּוֹר חֲלוֹמוֹת וְחִדּוֹת, יִקְרְאוּ עַכְשָׁיו לְדָנִיֵּאל וְהוּא יַגִּיד אֶת הַפִּתְרוֹן!
נִכְנַס אָז דָּנִיֵּאל לִפְנֵי הַמֶּלֶךְ, עָנָה הַמֶּלֶךְ וְאָמַר לְדָנִיֵּאל: אַתָּה הוּא דָּנִיֵּאל מִבְּנֵי גַּלּוּת יְהוּדָה, שֶׁהֵבִיא הַמֶּלֶךְ אָבִי מִיְּהוּדָה.
וְשָׁמַעְתִּי עָלֶיךָ שֶׁקְּדֻשַּׂת הָאֱלֹהִים בְּךָ, וְהַכֹּל בָּרוּר לְךָ כְּמוֹ אוֹר וְחָכְמָה רַבָּה נִמְצְאָה בְּךָ.
וְעַכְשָׁיו נִכְנְסוּ לְפָנַי הַחֲכָמִים כְּדֵי שֶׁיִּקְרְאוּ אֶת הַכְּתָב הַזֶּה וְיוֹדִיעוּ לִי אֶת הַפִּתְרוֹן, וְהֵם לֹא יָכְלוּ.
וַאֲנִי שָׁמַעְתִּי עָלֶיךָ שֶׁתּוּכַל לִפְתּוֹר חִדּוֹת קָשׁוֹת, אִם תּוּכַל לִקְרוֹא אֶת הַכְּתָב הַזֶּה וּפִשְׁרוֹ לְהוֹדִיעֵנִי, לְבוּשׁ אַרְגָּמָן תִּלְבַּשׁ, וּמַחֲרוֹזֶת שֶׁל זָהָב תּוּשַׂם עַל צַוָּארְךָ, וְתִשְׁלוֹט עַל שְׁלִישׁ הַמַּלְכוּת.
אָז עָנָה דָּנִיֵּאל וְאָמַר לַמֶּלֶךְ: מַתְּנוֹתֶיךָ - לְךָ יִהְיוּ, וְדוֹרוֹנוֹתֶיךָ תֵּן לַאֲחֵרִים, אַךְ אֶת הַכְּתָב אֶקְרָא לַמֶּלֶךְ וּפִתְרוֹנוֹ אוֹדִיעַ.
אַתָּה הַמֶּלֶךְ, הָאֱלֹהִים הָעֶלְיוֹן נָתַן אֶת הַמַּלְכוּת וְהַגְּדֻלָּה וְהַכָּבוֹד וְהָהָדָר לִנְבֻכַדְנֶצַּר אָבִיךָ.
וּמֵהַגְּדֻלָּה שֶׁנָּתַן לוֹ כָּל הָעַמִּים הָאֻמּוֹת וְהַלְּשׁוֹנוֹת הָיוּ רוֹעֲדִים וּפוֹחֲדִים מִמֶּנּוּ, אֶת מִי שֶׁרָצָה הָיָה הוֹרֵג, וְאֶת מִי שֶׁרָצָה הָיָה מַכֶּה, וְאֶת מִי שֶׁרָצָה הָיָה מְרוֹמֵם, וְאֶת מִי שֶׁרָצָה הָיָה מַשְׁפִּיל.
וּכְשֶׁהִתְגָּאָה, וְרוּחוֹ הִתְחַזְּקָה לְהַזִּיד, הוּא הוּרַד מִכִּסֵּא מַלְכוּתוֹ, וְהַכָּבוֹד הוּסַר מִמֶּנּוּ.
וּמֵאֲנָשִׁים גּוֹרַשׁ, וְלִבּוֹ הֻשְׁוָה לְלֵב חַיּוֹת, וְעִם חֲמוֹרֵי הַבָּר גָּר, עֵשֶׂב כַּשְּׁוָרִים הֶאֱכִילוּהוּ, וּמִטַּל הַשָּׁמַיִם גּוּפוֹ רָחַץ, עַד שֶׁיָּדַע שֶׁהָאֱלֹהִים הָעֶלְיוֹן שׁוֹלֵט בְּמַלְכוּת הָאֲנָשִׁים, וּלְמִי שֶׁיַּחְפּוֹץ יִתְּנֶנָּה.
וְאַתָּה בְּנוֹ בֵּלְשַׁאצַּר, לֹא הִשְׁפַּלְתָּ אֶת לִבְּךָ אַף עַל פִּי שֶׁיָּדַעְתָּ אֶת כָּל זֶה.
וְעַל אֲדוֹן הַשָּׁמַיִם הִתְרוֹמַמְתָּ, וְאֶת כְּלֵי בֵּיתוֹ הֱבִיאוּ לְפָנֶיךָ, אַתָּה וְשָׂרֶיךָ, אִשְׁתְּךָ וּפִלַּגְשְׁךָ, שְׁתִיתֶם בָּהֶם יַיִן, וְשִׁבַּחְתָּ אֱלִילֵי כֶּסֶף וְזָהָב, נְחוֹשֶׁת, בַּרְזֶל, עֵץ וָאֶבֶן, שֶׁלֹּא רוֹאִים וְלֹא שׁוֹמְעִים וְלֹא יוֹדְעִים, וְלֹא כִּבַּדְתָּ אֶת הָאֱלֹהִים שֶׁנִּשְׁמָתְךָ בְּיָדוֹ וְהוּא מוֹבִיל אֶת כָּל דְּרָכֶיךָ.
אָז נִשְׁלְחָה מִלְּפָנָיו כַּף יָד, וְהַכְּתָב הַזֶּה נִרְשַׁם.
וְזֶה הַכְּתָב שֶׁנִּרְשַׁם – "מְנֵא מְנֵא תְּקֵל וּפַרְסִין".
זֶה פִּתְרוֹן הַמִּלִּים: מְנֵא - סָפַר הָאֱלֹהִים אֶת יְמֵי מַלְכוּתְךָ וְהִשְׁלִמָּם.
"תְּקֵל" - נִשְׁקַלְתָּ בְמֹאזְנַיִם, וְנִמְצֵאתָ חָסֵר.
"וּפַרְסִין" - יִפְרְסוּ אֶת מַלְכוּתְךָ לִשְׁנַיִם, וְתִנָּתֵן פְּרוּסָה אַחַת לְמָדַי וּפָרָס.
אָז צִוָּה בֵּלְשַׁאצַּר, וְהִלְבִּישׁוּ לְדָנִיֵּאל לְבוּשׁ אַרְגָּמָן, וּמַחֲרוֹזֶת שֶׁל זָהָב עַל צַוָּארוֹ, וְהִכְרִיזוּ עָלָיו שֶׁיִּהְיֶה שַׁלִּיט עַל שְׁלִישׁ הַמַּלְכוּת.
בְּאוֹתוֹ לַיְלָה, נֶהֱרַג בֵּלְאשַׁצַּר הַמֶּלֶךְ הַכַּשְׂדִּי.

פרק ו
פָּרָשַׁת גּוֹב הָאֲרָיוֹת
וְדָרְיָוֶשׁ מִמָּדַי קִבֵּל אֶת הַמַּלְכוּת כְּשֶׁהָיָה בֶּן שִׁשִּׁים וּשְׁתַּיִם שָׁנִים.
הָיָה בִּרְצוֹן דָּרְיָוֶשׁ, וְהוּא הֵקִים עַל הַמַּלְכוּת מֵאָה וְעֶשְׂרִים יוֹעֲצִים שֶׁיִּהְיוּ בְּכָל הַמַּמְלָכָה.
וּלְמַעְלָה מֵהֶם שָׁלוֹשׁ שָׂרִים, שֶׁדָּנִיֵּאל הוּא אֶחָד מֵהֶם, כְּדֵי שֶׁיּוֹעֲצִים אֵלּוּ יִתְּנוּ לַמֶּלֶךְ עֵצוֹת שֶׁלֹּא יִהְיֶה לוֹ נֶזֶק.
אָז דָּנִיֵּאל הַהוּא הָיָה גּוֹבֵר עַל הַשָּׂרִים וְהַיּוֹעֲצִים בִּגְלַל שֶׁקְּדֻשָּׁה רַבָּה בּוֹ, וְהַמֶּלֶךְ חָשַׁב לַהֲקִימוֹ עַל כָּל הַמַּלְכוּת.
אָז הַשָּׂרִים וְהַיּוֹעֲצִים בִּקְשׁוּ לִמְצוֹא עֲלִילָה עַל דָּנִיֵּאל מִצַּד הַמַּלְכוּת, וְכָל עֲלִילָה וְהַשְׁחָתָה לֹא יָכְלוּ לִמְצוֹא בִּגְלַל שֶׁנֶּאֱמָן הוּא וְכָל עֶבְרָה וְהַשְׁחָתָה לֹא מָצְאוּ בוֹ.
אָז הָאֲנָשִׁים הָאֵלֶּה אָמְרוּ שֶׁלֹּא נִמְצָא בְּדָנִיֵּאל הַזֶּה כָּל עֲלִילָה, חוּץ מִבְּחֻקֵּי אֱלֹהָיו.
אָז הַשָּׂרִים וְהַיּוֹעֲצִים הָאֵלּוּ הִתְאָסְפוּ עַל הַמֶּלֶךְ, וְכָךְ אָמְרוּ לוֹ: דָּרְיָוֶשׁ הַמֶּלֶךְ לְעוֹלָם יִחְיֶה!
כָּל שָׂרֵי וְיוֹעֲצֵי הַמַּלְכוּת הִתְיַעֲצוּ וְהִחְלִיטוּ שֶׁהַמֶּלֶךְ יִקְבַּע חוֹק שֶׁבְּמֶשֶׁךְ שְׁלוֹשִׁים יָמִים כָּל מִי יְבַקֵּשׁ בַּקָּשָׁה מִכָּל אֱלֹהִים אוֹ בֶּן אָדָם חוּץ מִמְּךָ הַמֶּלֶךְ יֻשְׁלַךְ לְגוֹב הָאֲרָיוֹת.
עַכְשָׁיו הַמֶּלֶךְ, הֲקֵם אֶת הַחוֹק וּרְשׁוֹם אוֹתוֹ כְּדֵי שֶׁלֹּא יוּכְלוּ לְשַׁנּוֹתוֹ, כְּחֻקֵּי מָדַי וּפָרַס שֶׁאֵינָם בְּטֵלִים.
לָכֵן הַמֶּלֶךְ דָּרְיָוֶשׁ רָשַׁם אֶת כְּתַב הָאִסּוּר.
וְדָנִיֵּאל שֶׁיָּדַע שֶׁנִּרְשַׁם הַכְּתָב, נִכְנַס לְבֵיתוֹ וְהָיוּ לוֹ חַלּוֹנוֹת פְּתוּחוֹת בְּקוֹמָתוֹ הַשְּׁנִיָּה לְכִוּוּן יְרוּשָׁלַיִם, וּשְׁלוֹשָׁה פְּעָמִים בַּיּוֹם הוּא כּוֹרֵעַ עַל בִּרְכָּיו וּמִתְפַּלֵּל וּמוֹדֶה לִפְנֵי הָאֱלֹהִים כְּפִי שֶׁהָיָה עוֹשֶׂה גַּם לִפְנֵי כֵן.
אָז הָאֲנָשִׁים הָאֵלֶּה הִתְאַסְּפוּ וּמָצְאוּ אֶת דָּנִיֵּאל מְבַקֵּשׁ וּמִתְחַנֵּן לֵאלֹהָיו.
אָז הִתְקָרְבוּ וְדִבְּרוּ לִפְנֵי הַמֶּלֶךְ עַל חוֹק הַמֶּלֶךְ: הֲאִם לֹא רָשַׁמְתָּ חוֹק, שֶׁכָּל אִישׁ שֶׁיְּבַקֵּשׁ מִכָּל אֱלֹהִים אוֹ אִישׁ חוּץ מִמְּךָ - הַמֶּלֶךְ, עַד שְׁלוֹשִׁים יָמִים, יֻשְׁלַךְ לְגוֹב הָאֲרָיוֹת? עָנָה הַמֶּלֶךְ וְאָמַר: אֱמֶת הַדָּבָר כְּחֻקֵּי מָדַי וּפָרַס שֶׁלֹּא יָסוּרוּ.
אָז עָנוּ וְאָמְרוּ לִפְנֵי הַמֶּלֶךְ שֶׁדָּנִיֵּאל שֶׁמִּבְּנֵי הַגָּלוּת שֶׁל יְהוּדָה לֹא אִכְפַּת לוֹ לַעֲבוֹר עַל הוֹרָאַת הַמֶּלֶךְ וְעַל הָאִסּוּר שֶׁרָשַׁמְתָּ, וּשְׁלוֹשָׁה פְּעָמִים בַּיּוֹם הוּא מְבַקֵּשׁ בַּקָּשׁוֹת.
אָז הַמֶּלֶךְ כְּשֶׁשָּׁמַע אֶת הַדָּבָר, הִרְגִּישׁ בְּרָע, וְשָׂם לֵב עַל דָּנִיֵּאל לְהַצִּילוֹ, וְעַד הַשְּׁקִיעָה הָיָה מִשְׁתַּדֵּל לְהַצִּילוֹ.
אָז הָאֲנָשִׁים הָאֵלֶּה הִתְאַסְּפוּ סְבִיב הַמֶּלֶךְ וְאָמְרוּ לַמֶּלֶךְ: דַּע הַמֶּלֶךְ, שֶׁיֵּשׁ חוֹק לְמָדַי וּפָרַס שֶׁכָּל אִסּוּר וְחוֹק שֶׁהַמֶּלֶךְ מֵקִים אֵין לְשַׁנּוֹת!
אָז הַמֶּלֶךְ אָמַר וְהֵבִיאוּ אֶת דָּנִיֵּאל וְהִשְׁלִיכוּהוּ לְגוֹב הָאֲרָיוֹת עָנָה הַמֶּלֶךְ וְאָמַר לְדָנִיֵּאל: אֱלֹהֶיךָ שֶׁאַתָּה עוֹבֵד לוֹ תָּמִיד הוּא יַצִּילְךָ!
וֶהֱבִיאוּ אֶבֶן אַחַת וְשָׂמוּ עַל פֶּתַח הַגּוֹב וְחָתַם הַמֶּלֶךְ בְּחוֹתַמְתּוֹ וּבְחוֹתְמוֹת שָׂרָיו, כְּדֵי שֶׁאִם דָּנִיֵּאל לֹא יָמוּת לֹא יַשְׁלִיכוּהוּ שׁוּב.
אָז הָלַךְ הַמֶּלֶךְ לְהֵיכָלוֹ, וְהָלַךְ לִישׁוֹן בְּצוֹם וְלֹא שָׁרוּ לְפָנָיו וְלֹא הִצְלִיחַ לְהֵרָדֵם.
אָז הַמֶּלֶךְ קַם בַּשַּׁחַר - בִּתְחִלַּת הָאוֹר, וּבִבְהָלָה הָלַךְ לְגוֹב הָאֲרָיוֹת.
וּכְשֶׁהִתְקָרֵב לַגּוֹב, צָעַק לְדָנִיֵּאל בְּקוֹל עָצוּב, עָנָה הַמֶּלֶךְ וְאָמַר לְדָנִיֵּאל, דָּנִיֵּאל עֶבֶד הָאֱלֹהִים הַחַיִּים, הֲאִם אֱלֹהֶיךָ שֶׁאַתָּה עוֹבֵד לוֹ תָּמִיד יָכַל לְהַצִּילְךָ מֵהָאֲרָיוֹת?
אָז דָּנִיֵּאל דִּבֵּר עִם הַמֶּלֶךְ: הַמֶּלֶךְ לְעוֹלָם יִחְיֶה!
אֱלֹהַי שָׁלַח מַלְאָכוֹ וְסָגַר אֶת פִּי הָאֲרָיוֹת וְלֹא הִשְׁחִיתוּ בִּי, כִּי נִמְצְאָה לִי זְכוּת לְפָנָיו, וְגַם לְפָנֶיךָ הַמֶּלֶךְ לֹא עָשִׂיתִי עֲבֵרָה.
אָז הַמֶּלֶךְ הִרְגִּישׁ בְּטוֹב וְאֶת דָּנִיֵּאל אָמַר לְהַעֲלוֹת מֵהַגּוֹב וְדָנִיֵּאל הָעֳלָה מֵהַגּוֹב, וְלֹא נִמְצְאָה בּוֹ שׁוּם חַבָּלָה כֵּיוָן שֶׁהֶאֱמִין בֶּאֱלֹהָיו.
וְצִוָּה הַמֶּלֶךְ וֶהֱבִיאוּ אֶת אוֹתָם הָאֲנָשִׁים שֶׁאָכְלוּ אֶת הַכִּבּוּד שֶׁמְּקַבְּלִים כְּשֶׁמְּדַבְּרִים עִם הַמֶּלֶךְ וְהִלְשִׁינוּ עַל דָּנִיֵּאל, וְהֻשְׁלְכוּ לְגוֹב הָאֲרָיוֹת, הֵם וּבְנֵיהֶם וּנְשֵׁיהֶם, וְלֹא הִגִּיעוּ לְרִצְפַּת הַגּוֹב עַד שֶׁשָּׁלְטוּ בָהֶם הָאֲרָיוֹת וְאֶת כָּל עַצְמוֹתֵיהֶם שָׁחֲקוּ.
אָז דָּרְיָוֶשׁ הַמֶּלֶךְ כָּתַב לְכָל הָעַמִּים, הָאֻמּוֹת וְהַלְּשׁוֹנוֹת הַגָּרִים בְּכָל הָעוֹלָם: שְׁלוֹמְכֶם יִרְבֶּה!
קָבַעְתִּי הוֹרָאָה שֶׁבְּכָל מַמְלַכְתִּי יִהְיוּ פּוֹחֲדִים וְרוֹעֲדִים מֵאֱלֹהֵי דָּנִיֵּאל, שֶׁהוּא אֱלֹהִים חַיִּים, וְקַיָּם לְעוֹלָם, מַלְכוּתוֹ לֹא תִּשָּׁחֵת, וְשִׁלְטוֹנוֹ עַד סוֹף הָעוֹלָם.
וְהוּא מַצִּיל וְעוֹשֶׂה אוֹתוֹת, וּמוֹפְתִים בַּשָּׁמַיִם וּבָאָרֶץ, שֶׁהִצִּיל אֶת דָּנִיֵּאל מֵהָאֲרָיוֹת.
וְדָנִיֵּאל הַזֶּה הִצְלִיחַ בְּמַלְכוּת דָּרְיָוֶשׁ וּבְמַלְכוּת כּוֹרֶשׁ הַפָּרְסִי.

פרק ז
פָּרָשַׁת נְבוּאַת הַחַיּוֹת
בִּשְׁנַת אַחַת לְבֵלְאשַׁצַּר מֶלֶךְ בָּבֶל דָּנִיֵּאל רָאָה חֲלוֹם עַל מִטָּתוֹ, אָז כָּתַב וְאָמַר אֶת עִקָּרוֹן הַחֲלוֹם.
עָנָה דָּנִיֵּאל וְאָמַר: רָאִיתִי בַּחֲלוֹמִי בַּלַּיְלָה, וְהִנֵּה אַרְבַּע רוּחוֹת הַשָּׁמַיִם מַגִּיעִים לַיָּם הַגָּדוֹל.
וְאַרְבַּע חַיּוֹת גְּדוֹלוֹת יוֹצְאוֹת מֵהַיָּם, שׁוֹנוֹת זוֹ מִזּוֹ.
הָרִאשׁוֹנָה כְּאַרְיֵה וְלָהּ כְּנָפַיִם שֶׁל נֶשֶׁר, הִסְתַּכַּלְתִּי עַד שֶׁמָּרְטוּ אֶת כְּנָפֶיהָ וְהֵסִירוּם מֵהָאָרֶץ, וְעַל רַגְלֵי אִישׁ הִקִּימוּהוּ וְלֵב אִישׁ נִתַּן לוֹ.
וְהִנֵּה חַיָּה שְׁנִיָּה אַחֶרֶת דּוֹמָה לְדוֹב, וּלְצַד אֶחָד עוֹמֶדֶת, וְשָׁלוֹשׁ שִׁנַּיִם לָהּ בֵּין שִׁנֶּיהָ, וְכָךְ אוֹמְרִים לָהּ: קוּמִי! אִכְלִי הַרְבֶּה בָשָׂר!
אַחֲרֵי כֵן רָאִיתִי וְהִנֵּה חַיָּה אַחֶרֶת - כְּמוֹ נָמֵר וְלָהּ אַרְבַּע כְּנָפַיִם שֶׁל עוֹף עַל גּוּפָהּ, וְאַרְבָּעָה רָאשִׁים לַחַיָּה, וְהַשִּׁלְטוֹן נִתַּן לָהּ.
אַחֲרֵי כֵן רָאִיתִי בַּחֲלוֹמִי וְהִנֵּה חַיָּה רְבִיעִית מַפְחִידָה וְתַקִּיפָה מְאוֹד, וְלָהּ שִׁנַּיִם גְּדוֹלוֹת שֶׁל בַּרְזֶל, אוֹכֶלֶת וְשׁוֹחֶקֶת, וְרָמְסָה בְּרַגְלֶיהָ אֶת הַשְּׁאָר, וְהִיא מְשֻׁנָּה מִכָּל הַחַיּוֹת שֶׁלְּפָנֶיהָ, וְיֵשׁ לָהּ עֶשֶׂר קַרְנַיִם.
הִסְתַּכַּלְתִּי בַּקַּרְנַיִם, וְהִנֵּה קֶרֶן אַחֶרֶת קְטַנָּה עוֹלָה בֵּינֵיהֶם, וְשָׁלוֹשׁ מֵהַקַּרְנַיִם הָרִאשׁוֹנוֹת נֶעֶקְרוּ מִלְּפָנֶיהָ, וְהִנֵּה עֵינַיִם, כְּעֵינֵי אִישׁ בְּקֶרֶן זוֹ, וּפֶה שֶׁמְּדַבֵּר גְּדוֹלוֹת.
הִמְשַׁכְתִּי לְהַבִּיט, וְהִנֵּה הֻשְׁלְכוּ לְשָׁם כֻּרְסָאוֹת וְזָקֵן הִתְיַשֵּׁב, לְבוּשׁוֹ - לָבָן כַּשֶּׁלֶג, וּשְׂעָרוֹתָיו - כְּמוֹ צֶמֶר נָקִי, כֻּרְסָתוֹ - נִצּוֹצוֹת אֵשׁ, גַּלְגַּלֵּי כֻּרְסָתוֹ - אֵשׁ דּוֹלֶקֶת.
נָהָר שֶׁל אֵשׁ נִמְשָׁךְ וְיוֹצֵא מִלְּפָנָיו, אַלְפֵי אֲלָפִים מְשָׁרְתִים אוֹתוֹ וְרִבֵּי רְבָבוֹת עוֹמְדִים לְפָנָיו, הַדִּין הֵחֵל וְסִפְרֵי הָרוֹשְׁמִים נִפְתְּחוּ.
אָז רָאִיתִי שֶׁהַדִּין הָיָה עַל קוֹל הַמִּלִּים הַגְּדוֹלוֹת שֶׁהַקֶּרֶן מְדַבֶּרֶת, הִמְשַׁכְתִּי לְהַבִּיט, וְהִנֵּה נֶהֶרְגָה הַחַיָּה וְאָבַד גּוּפָהּ וְנִתְּנָה לִשְׂרֵפַת אֵשׁ.
וּשְׁאָר הַחַיּוֹת הֻסַּר שִׁלְטוֹנָם, וַאֲרִיכוּת חַיִּים נִתְּנָה לָהֶם עַד לִזְמָן בִּתְקוּפָה מְסֻיֶּמֶת.
רָאִיתִי בַּחֲלוֹמִי, וְהִנֵּה הִגִּיעַ דְּמוּי אָדָם אֶחָד עִם עָנְנֵי הַשָּׁמַיִם, וּבָא אֶל הַזָּקֵן וְקֵרְבוּהוּ אֵלָיו.
וְלוֹ יִנָּתֵן הַשִּׁלְטוֹן וְהַכָּבוֹד וְהַמַּלְכוּת, וְכָל הָעַמִּים הָאֻמּוֹת וְהַלְּשׁוֹנוֹת יַעַבְדוּהוּ, שִׁלְטוֹנוֹ שִׁלְטוֹן עוֹלָם שֶׁלֹּא יָסוּר, וּמַלְכוּתוֹ לֹא תִּשָּׁחֵת.
הָרוּחַ שֶׁלִּי - דָּנִיֵּאל - שָׁבְתָה מִמֶּנִּי, אַךְ לֹא יָצְאָה, וַחֲלוֹמִי הִבְהִיל אוֹתִי.
קָרַבְתִּי אֶל אַחַד הָעוֹמְדִים לִפְנֵי הַזָּקֵן וּבִקַּשְׁתִּי מִמֶּנּוּ אֶת הָאֱמֶת עַל כָּל זֶה, הוּא אָמַר לִי, וְאֶת הַפִּתָּרוֹן הוֹדִיעַ לִי.
אֵלּוּ אַרְבַּע הַחַיּוֹת הַגְּדוֹלוֹת, כְּנֶגְדָם אַרְבַּע מְלָכִים יִמְלְכוּ בָּעוֹלָם.
וְאַחֲרֵיהֶם יִרְשׁוּ אֶת הַמַּלְכוּת עַם יִשְׂרָאֵל לְעוֹלָם.
אָז רָצִיתִי לָדַעַת אֶת הָאֱמֶת עַל הַחַיָּה הָרְבִיעִית שֶׁהָיְתָה שׁוֹנָה מִכֻּלָּם - מַפְחִידָה מְאוֹד, שִׁנֶּיהָ מִבַּרְזֶל, צִפָּרְנֶיהָ מִנְּחוֹשֶׁת, אוֹכֶלֶת וְשׁוֹחֶקֶת, וְרוֹמֶסֶת בְּרַגְלֶיהָ אֶת הַשְּׁאָר.
וְעַל עֶשֶׂר הַקַּרְנַיִם שֶׁבְּרֹאשָׁהּ, וְעַל הָאַחֶרֶת שֶׁעָלְתָה וְנָפְלוּ מִלְּפָנֶיהָ שָׁלוֹשׁ, וְנִהְיוּ לָהּ עֵינַיִם, וּפֶה הַמְּדַבֵּר גְּדוֹלוֹת, וּמַרְאֶהָ גָּדוֹל מֵחַבְרוֹתֶיהָ.
וְרָאִיתִי שֶׁהַקֶּרֶן הַזֹּאת עָשְׂתָה קְרָב עִם עַם יִשְׂרָאֵל וְשָׁלְטָה עֲלֵיהֶם.
עַד שֶׁבָּא אוֹתוֹ זָקֵן וְנָקַם עֲבוּר עַם יִשְׂרָאֵל, וְהִגִּיעַ הַזְּמָן, וְאֶת הַמַּלְכוּת יָרְשׁוּ עַם יִשְׂרָאֵל.
כָּךְ אָמַר: הַחַיָּה הָרְבִיעִית - מַלְכוּת רְבִיעִית תִּהְיֶה בָּעוֹלָם שֶׁתִּהְיֶה שׁוֹנָה מִכָּל הַמַּלְכֻיּוֹת וְתִכְבּוֹשׁ תַּדּוּשׁ וְתִשְׁחַק אֶת כָּל הָעוֹלָם.
וְעֶשֶׂר הַקַּרְנַיִם - מִמַּלְכוּת זוֹ יָקוּמוּ עֲשָׂרָה מְלָכִים, וְאַחַר כָּךְ יָקוּם מֶלֶךְ אַחֵר וְהוּא יִהְיֶה שׁוֹנֶה מֵהַמְּלָכִים שֶׁלְּפָנָיו וּשְׁלוֹשָׁה מְלָכִים יַכְנִיעַ.
וּמִלֵּי בִּזּוּי עַל הָאֱלֹהִים הָעֶלְיוֹן יְדַבֵּר, וְאֶת עַם יִשְׂרָאֵל יְבַזֶּה, וְיַחְשׁוֹב לְשַׁנּוֹת זְמַנֵּי מוֹעֲדִים וְאֶת דָּתָם, וְהֵם יִנָּתְנוּ בְּיָדוֹ עַד תְּקוּפָה, וּתְקוּפוֹת, וַחֲצִי תְּקוּפָה.
וְהַדִּין יַחֵל, וְהַשִּׁלְטוֹן יוּסַר מִמֶּנּוּ, וְהוּא יֻשְׁמַד וְיֹאבַד עַד הַסּוֹף.
וְהַמַּלְכוּת וְהַשִּׁלְטוֹן וְהַגְּדֻלָּה שֶׁל כָּל הַמַּלְכֻיּוֹת תַּחַת כָּל הַשָּׁמַיִם תִּנָּתֵן לְעַם יִשְׂרָאֵל, מַלְכוּתוֹ תִּהְיֶה מַלְכוּת עוֹלָם, וְכָל הַשִּׁלְטוֹנוֹת יַעַבְדוּהוּ וְאֵלָיו יִשָּׁמְעוּ.
עַד כָּאן סוֹף הַדָּבָר, אֲנִי דָּנִיֵּאל מַחְשְׁבוֹתַי מְאוֹד הִבְהִלּוּנִי, וְזִיו פָּנַי נִשְׁתַּנָּה, וְשָׁמַרְתִּי בְּלִבִּי אֶת הַדָּבָר.

פרק ח
פָּרָשַׁת נְבוּאַת הָאַיִל וְהַשָּׂעִיר
בִּשְׁנַת שָׁלוֹשׁ לְמַלְכוּת בֵּלְאשַׁצַּר הַמֶּלֶךְ נְבוּאָה נִגְלְתָה אֵלַי נְבוּאָה אֲנִי דָּנִיֵּאל, אַחֲרֵי הַנְּבוּאָה שֶׁנִּגְלְתָה אֵלַי בַּתְּחִלָּה.
וָאֶרְאֶה בַּנְּבוּאָה, וַיְהִי בִּרְאוֹתִי וַאֲנִי בְּשׁוּשַׁן הַבִּירָה שֶׁבְּעֵילָם הַמְּדִינָה וָאֶרְאֶה בַּנְּבוּאָה וַאֲנִי הָיִיתִי עַל נַחַל אוּלָי.
וָאֶשָּׂא עֵינַי וָאֶרְאֶה וְהִנֵּה אַיִל אֶחָד עוֹמֵד לִפְנֵי הַנַּחַל וְלוֹ קַרְנַיִם, וְהַקַּרְנַיִם גְּבוֹהוֹת וְהָאַחַת גְּבוֹהָה מִן הַשֵּׁנִית וְהַגְּבוֹהָה עוֹלָה אַחֲרוֹנָה.
רָאִיתִי אֶת הָאַיִל נוֹגֵחַ מַעֲרָבָה, וְצָפוֹנָה, וְדָרוֹמָה, וְשׁוּם חַיָּה לֹא יָכְלָה לַעֲמוֹד לְפָנָיו, וְאֵין מוֹנֵעַ מִמֶּנּוּ, וְעָשָׂה כִּרְצוֹנוֹ וְגָדַל.
וַאֲנִי הָיִיתִי מַבִּיט, וְהִנֵּה שְׂעִיר עִזִּים בָּא מִמַּעֲרָב עַל פְּנֵי כָּל הָאָרֶץ, וְנִרְאֶה שֶׁלֹּא נוֹגֵעַ בָּאָרֶץ, וְהַשְּׂעִיר - קֶרֶן גְּדוֹלָה בֵּין עֵינָיו.
וַיָּבֹא עַד הָאַיִל בַּעַל הַקְּרָנַיִם שֶׁרָאִיתִי עוֹמֵד לִפְנֵי הַנַּחַל וַיָּרָץ אֵלָיו בְּכָל כּוֹחוֹ.
וּרְאִיתִיו מַגִּיעַ אֶל הָאַיִל, וַיִּתְאַכְזֵר אֵלָיו, וַיַּךְ אֶת הָאַיִל, וַיִּשְׁבּוֹר אֶת שְׁתֵּי קַרְנָיו, וְלֹא הָיָה כֹּחַ בָּאַיִל לַעֲמוֹד לְפָנָיו, וַיַּשְׁלִיכֵהוּ אַרְצָה וַיִּרְמְסֵהוּ, וְלֹא הָיָה מַצִּיל לָאַיִל מִיָּדוֹ.
וּשְׂעִיר הָעִזִּים גָּדַל עַד מְאוֹד וּבְעָצְמָתוֹ נִשְׁבְּרָה הַקֶּרֶן הַגְּדוֹלָה וַתַּעֲלֶנָה אַרְבַּע קַרְנַיִם כְּמוֹתָהּ בִּמְקוֹמָהּ לְאַרְבַּע רוּחוֹת הַשָּׁמָיִם.
וּמִן הָאַחַת מֵהֶם יָצְאָה קֶרֶן אַחַת קְטַנָּה, וַתִּגְדַּל הַרְבֶּה, דָּרוֹמָה וּמִזְרָחָה, וְאֶל כִּוּוּן אֶרֶץ יִשְׂרָאֵל.
וַתִּגְדַּל עַד עַם יִשְׂרָאֵל וַתַּהֲרוֹג מִיִּשְׂרָאֵל וַתִּרְמְסֵם.
וְעַד בֵּית הַמִּקְדָּשׁ גָּדְלָה אֶת חָזְקָהּ וּמִמֶּנּוּ הֻסַּר הַתָּמִיד וְהֻשְׁלַךְ בֵּית מִקְדָּשׁוֹ.
וּזְמַן קָצוּב יִנָּתֵן עַל הַתָּמִיד מְסֻלָּק בִּגְלַל הַפֶּשַׁע וְתַשְׁלֵךְ תּוֹרַת אֱמֶת אַרְצָה וְעָשְׂתָה וְהִצְלִיחָה.
וָאֶשְׁמְעָה מַלְאָך אֶחָד מְדַבֵּר, וַיֹּאמֶר מַלְאָךְ אֶחָד לַפְּלוֹנִי הַמְּדַבֵּר עַד מָתַי נְבוּאַת הַתָּמִיד שׁוֹמֵם בִּגְלַל הַפֶּשַׁע וְנוֹתְנִים אֶת עַם יִשְׂרָאֵל וּבֵית הַמִּקְדָּש לְמִרְמָס.
וַיֹּאמֶר אֵלַי עַד עֶרֶב בּוֹקֶר אַלְפַּיִם וּשְׁלוֹשׁ מֵאוֹת יֻחְזַר הַקּוֹדֶשׁ אֶל צִדְקוֹ.
וַיְהִי בִּרְאוֹתִי אֲנִי דָּנִיֵּאל אֶת הַנְּבוּאָה וָאֲבַקֵּשׁ הֶסְבֵּר וְהִנֵּה עוֹמֵד מֻלִּי כְּמַרְאֵה אִישׁ.
וָאֶשְׁמַע קוֹל אָדָם בְּתוֹךְ הַנַּחַל: גַּבְרִיאֵל! הַסְבֵּר לְאָדָם זֶה אֶת הַנְּבוּאָה.
וַיָּבֹא אֶל מְקוֹם עָמְדִי, וּבְבֹאוֹ נֶחֱרַדְתִּי וְנָפַלְתִּי עַל פָּנָי, וַיֹּאמֶר אֵלַי: הֲבֵן בֶּן אָדָם, שֶׁעַל זְמַן סוֹף הָעוֹלָם נֶאֶמְרָה הַנְּבוּאָה.
וּבְדַבְּרוֹ עִמִּי נִרְדַּמְתִּי עַל פָּנַי אָרְצָה וַיִּגַּע בִּי וַיַּעֲמִידֵנִי עַל עָמְדִי.
וַיֹּאמֶר: הִנֵּה אֲנִי מוֹדִיעַ לְךָ אֶת שֶׁיִּהְיֶה בְּסוֹף יְמֵי הַגָּלֻיּוֹת, כִּי יֵשׁ לְמוֹעֵד יְמֵי הַגָּלֻיּוֹת סוֹף.
הָאַיִל שֶׁרָאִיתָ בַּעַל הַקְּרָנַיִם מְסַמֵּל אֶת מַלְכֵי מָדַי וּפָרָס.
וְהַשָּׂעִיר מְסַמֵּל אֶת מֶלֶךְ יָוָן, וְהַקֶּרֶן הַגְּדוֹלָה שֶׁבֵּין עֵינָיו הוּא הַמֶּלֶךְ הָרִאשׁוֹן.
וְזוֹ שֶׁנִּשְׁבְּרָה וְעָמְדוּ אַרְבַּע אֲחֵרוֹת בִּמְקוֹמָהּ - אַרְבַּע מַלְכֻיּוֹת מִמֶּנּוּ יַעַמְדוּ, וְלֹא יִהְיֶה לָהֶם כֹּחַ כְּכוֹחוֹ.
וּבְסוֹף מַלְכוּתָם כְּשֶׁיִּכְלוּ הַפּוֹשְׁעִים בְּעַם יִשְׂרָאֵל, יַעֲמוֹד מֶלֶךְ חָצוּף פּוֹתֵר חִידוֹת.
וְיִתְחַזֵּק כֹּחוֹ, וְלֹא מִפְּנֵי כּוֹחוֹ אֶלָּא מִפְּנֵי חָכְמָתוֹ וּבְצוּרוֹת נִפְלָאוֹת יַשְׁחִית, וְהִצְלִיחַ וְעָשָׂה, וְהִשְׁחִית עַמִּים חֲזָקִים וְעַם יִשְׂרָאֵל.
וְעַל שִׂכְלוֹ יִשָּׁעֵן, וְיַצְלִיחַ בַּמִּרְמָה שֶׁבְּיָדוֹ, וּבִלְבָבוֹ יִתְגָּאֶה, וּבְשַׁלְוָה יַשְׁחִית רַבִּים, וְנֶגֶד הַקָּדוֹשׁ בָּרוּך הוּא יַעֲמוֹד, וּבְקַלּוּת יִשָּׁבֵר.
וּנְבוּאַת הָעֶרֶב וְהַבּוֹקֶר שֶׁנֶּאֱמַר אֱמֶת הוּא, וְאַתָּה אַל תְּגַלֶּה אֶת הַנְּבוּאָה כִּי בְּעוֹד יָמִים רַבִּים.
וַאֲנִי דָּנִיֵּאל נִשְׁבַּרְתִּי וְחָלִיתִי יָמִים רַבִּים, וָאָקוּם כָּרָגִיל אַחֲרֵי מַחֲלָתִי, וָאֶעֱשֶׂה אֶת עֲבוֹדַת הַמֶּלֶךְ, וְתָמַהְתִּי עַל הַנְּבוּאָה וְאֵין מֵבִין אוֹתָהּ.

פרק ט
פָּרָשַׁת תְּפִלַּת דָּנִיֵּאל
בִּשְׁנַת אַחַת לְדָרְיָוֶשׁ בֶּן אֲחַשְׁוֵרוֹשׁ, מִבְּנֵי מָדַי שֶׁמָּלְכוּ בִּמְקוֹם מַלְכוּת בְּנֵי כַּשְׂדִּים.
בִּשְׁנַת אַחַת לְמָלְכוֹ, אֲנִי דָּנִיֵּאל הִתְבּוֹנַנְתִּי בַּסְּפָרִים, וְרָאִיתִי שֶׁמִּסְפַּר הַשָּׁנִים, שֶׁהָיָה דְּבַר ה' אֶל יִרְמְיָה הַנָּבִיא, שֶׁיְּרוּשָׁלִַם תִּהְיֶה חֲרֵבָה - שִׁבְעִים שָׁנָה.
פָּנִיתִי אֶל אֲדֹנָי הָאֱלֹהִים בִּתְפִלָּה וְתַחֲנוּנִים, בְּצוֹם וְשַׂק וָאֵפֶר.
הִתְפַּלַּלְתִּי לַה' אֱלֹהַי, וְהִתְוַדֵּיתִי, וְאָמַרְתִּי: בְּבַקָּשָׁה מִמְּךָ אֲדֹנָי, הָאֵל הַגָּדוֹל וְהַנּוֹרָא, זוֹכֵר אֶת הַבְטָחַת הַחֶסֶד לְאוֹהֲבָיו וּלְשׁוֹמְרֵי מִצְוֹתָיו.
חָטָאנוּ וְעָוִינוּ, הִרְשַׁעְנוּ וּמָרָדְנוּ, וְסַרְנוּ מִמִּצְוֹתֶךָ וּמִמִּשְׁפָּטֶיךָ.
וְלֹא שָׁמַעְנוּ אֶל עֲבָדֶיךָ הַנְּבִיאִים שֶׁדִּבְּרוּ בְּשִׁמְךָ אֶל מְלָכֵינוּ וְאֶל שָׂרֵינוּ וְאֶל אֲבוֹתֵינוּ וְאֶל כָּל הָעַם.
לְךָ אֲדֹנָי מִדַּת הַצֶּדֶק, וְלָנוּ מַגִּיעָה בּוּשָׁה, כְּמוֹ שֶׁאָנוּ רוֹאִים הַיּוֹם הַזֶּה לְאִישׁ יְהוּדָה וּלְיוֹשְׁבֵי יְרוּשָׁלַיִם וּלְכָל יִשְׂרָאֵל הַקְּרוֹבִים וְהָרְחוֹקִים בְּכָל הָאֲרָצוֹת שֶׁהִשְׁלַכְתָּם שָׁם בִּגְלַל חֶטְאָם שֶׁחָטְאוּ לְךָ.
ה', לָנוּ מַגִּיעָה בּוּשָׁה, לִמְלָכֵינוּ לְשָׂרֵינוּ וְלַאֲבוֹתֵינוּ, כִּי חָטָאנוּ לְךָ.
מֵה' אֱלֹהֵינוּ אָנוּ צְרִיכִים לְבַקֵּשׁ רַחֲמִים וּסְלִחוֹת, כִּי מָרַדְנוּ בּוֹ.
וְלֹא שָׁמַעְנוּ בְּקוֹל ה' אֱלֹהֵינוּ, לָלֶכֶת לְפִי הוֹרָאוֹתָיו שֶׁקָּבַע לָנוּ עַל יְדֵי עֲבָדָיו הַנְּבִיאִים.
וְכָל יִשְׂרָאֵל עָבְרוּ עַל הוֹרָאוֹתֶיךָ, וְסָרוּ מֵהֶם, וְלֹא שָׁמְעוּ בְּקוֹלֶךָ וְתַגִּיעַ עָלֵינוּ הַקְּלָלָה וְהַשְּׁבוּעָה שֶׁכְּתוּבָה בְּתוֹרַת מֹשֶׁה עֶבֶד הָאֱלֹהִים כִּי חָטָאנוּ לוֹ.
וַיָּקֶם אֶת דְּבָרוֹ שֶׁדִּבֵּר עָלֵינוּ וְעַל שׁוֹפְטֵינוּ שֶׁשְּׁפָטוּנוּ, לְהָבִיא עָלֵינוּ רָעָה גְּדוֹלָה שֶׁלֹּא נֶעֶשְׂתָה אַף פַּעַם כַּאֲשֶׁר נֶעֶשְׂתָה בִּירוּשָׁלִָם.
כְּמוֹ שֶׁכָּתוּב בְּתוֹרַת מֹשֶׁה – אֶת כָּל הָרָעָה הַזֹּאת שֶׁתָּבֹא עָלֵינוּ וְלֹא פָּנִינוּ אֶל ה' אֱלֹהֵינוּ, וּבִקַּשְׁנוּ לָשׁוּב מֵעֲוֹנֵנוּ, וּלְהַחְכִּים בָּהוֹרָאוֹת הָאֲמִתִּיּוֹת שֶׁלְּךָ.
וַיְמַהֵר ה' לְהָבִיא אֶת הָרָעָה וַיְבִיאָהּ עָלֵינוּ, וְצוֹדֶק ה' אֱלֹהֵינוּ בְּכָל מַעֲשָׂיו שֶׁעָשָׂה, כִּי לֹא שָׁמַעְנוּ בְּקוֹלוֹ.
וְעַכְשָׁיו אֲדֹנָי אֱלֹהֵינוּ שֶׁהוֹצֵאתָ אֶת עַמְּךָ מֵאֶרֶץ מִצְרַיִם בְּיָד חֲזָקָה וְעָשִׂיתָ לְךָ פִּרְסוּם כְּמוֹ שֶׁאָנוּ רוֹאִים הַיּוֹם הַזֶּה, אָנוּ חָטָאנוּ וְאָנוּ הִרְשַׁעְנוּ.
אֲדֹנָי, כְּמוֹ שֶׁעָשִׂיתָ לָנוּ תָּמִיד חֶסֶד, כָּךְ גַּם עַכְשָׁיו עָשָׂה לָנוּ חֶסֶד בְּבַקָּשָׁה אַל תִּכְעַס עַל הָעִיר יְרוּשָׁלִַם הַר קָדְשֶׁךָ, כִּי בִּגְלַל חֲטָאֵינוּ וַעֲוֹנוֹת אֲבוֹתֵינוּ, יְרוּשָׁלִַם וְעַמְּךָ מְבֻזִּים בְּעֵינֵי כָּל הָעַמִּים שֶׁסְּבִיבֵנוּ.
וְעַכְשָׁיו שְׁמַע אֱלֹהֵינוּ אֶל תְּפִלַּת עַבְדְּךָ וְאֶל תַּחֲנוּנָיו, וּפְנֵה אֶל מִקְדָּשְׁךָ הַשּׁוֹמֵם בְּפָנִים מְאִירוֹת לְמַעַנְךָ אֲדֹנָי, שֶׁלֹּא יֹאמְרוּ הָעַמִּים שֶׁאֵינְךָ מְסֻגָּל לְכָךְ.
הַקְשֵׁב אֱלֹהַי וּשְׁמַע, פְּקַח עֵינֶיךָ וּרְאֵה כֵּיצַד אָנוּ וְהָעִיר שֶׁאַתָּה שׁוֹכֵן בָּהּ נִמְצָאִים בִּשְׁמָמָה, אֵינֶנּוּ חוֹשְׁבִים שֶׁבִּגְלַל שֶׁיֵּשׁ לָנוּ הַרְבֵּה זְכֻיּוֹת לָכֵן אַתָּה סוֹלֵחַ לָנוּ, אֶלָּא אֲנַחְנוּ מְבִינִים שֶׁאַתָּה סוֹלֵחַ בִּגְלַל רַחֲמֶיךָ הָרַבִּים.
אֲדֹנָי, שְׁמַע אֲדֹנָי, סְלַח אֲדֹנָי, הַקְשֵׁב, וַעֲשֵׂה עַכְשָׁיו וְלֹא מְאוּחָר, לְמַעַנְךָ אֱלֹהַי, כִּי אַתָּה שׁוֹכֵן עַל עִירְךָ וְעַל עַמֶּךָ.
בְּעוֹד הָיִיתִי מְדַבֵּר וּמִתְפַּלֵּל וּמִתְוַדֶּה עַל עֲבֵרוֹתַי, וְעַל עֲבֵרוֹת עַמִּי יִשְׂרָאֵל, וּמִתְחַנֵּן לִפְנֵי ה' אֱלֹהַי שֶׁיִּבָּנֶה בֵּית הַמִּקְדָּשׁ.
בְּעוֹד הָיִיתִי מִתְפַּלֵּל, וְהָאִישׁ גַּבְרִיאֵל שֶׁרָאִיתִי בִּנְבוּאָה הָרִאשׁוֹנָה, עַף וְהִתְקָרֵב אֵלַי, בִּזְמַן הַקְרָבַת הַתָּמִיד שֶׁל בֵּין הָעַרְבַּיִם.
וְהִסְבִּיר לִי, וְדִבֵּר אִתִּי, וְאָמַר: דָּנִיֵּאל! עַכְשָׁיו יָצָאתִי כְּדֵי לְהַחְכִּים אוֹתְךָ.
בִּתְחִלַּת תְּפִלָּתְךָ יָצָא דְּבַר ה' מִלְּפָנָיו, וַאֲנִי בָּאתִי לְהַגִּיד אוֹתוֹ לְךָ, שֶׁאִישׁ אָהוּב לַה' אַתָּה, וְהַבֵּט בַּדָּבָר הַזֶּה, וְהִתְבּוֹנֵן בַּנְּבוּאָה.
שִׁבְעִים שְׁמִטּוֹת נִגְזְרוּ עַל עַמְּךָ וְעַל עִיר הַקּוֹדֶשׁ כְּדֵי לִמְחוֹק אֶת הַפֶּשַׁע וְאֶת הַחֵטְא וּלְכַפֵּר עַל הֶעָווֹן וּלְהָבִיא צֶדֶק עוֹלָמִים וּלְקַיֵּם אֶת הַנְּבוּאָה שֶׁנֶּאֶמְרָה עַל יְדֵי הַנָּבִיא וּלְקַדֵּשׁ אֶת בֵּית הַמִּקְדָּשׁ.
וְתֵדַע וְתָבִין אֶת הַדָּבָר שֶׁיָּצָא מִלִּפְנֵי ה' בִּתְחִלַּת תְּפִלָּתְךָ, שֶׁהוּא, שֶׁכְּשֶׁיִּמְלֹךְ הַמֶּלֶךְ הַמָּשׁוּחַ בְּשֶׁמֶן, יָשׁוּבוּ לִבְנוֹת אֶת יְרוּשָׁלִַם שֶׁבַע שְׁמִטּוֹת, וְשִׁשִּׁים וּשְׁתַּיִם שְׁמִטּוֹת יִהְיוּ בְּנוּיִם רְחוֹבוֹת וּמִבְצָרִים, וּזְמַנִּים אֵלּוּ לֹא יִהְיוּ לְגַמְרֵי גְּאֻלָּה.
וְאַחֲרֵי שִׁשִּׁים וּשְׁנַיִם הַשְּׁמִטּוֹת יִכָּרֵת הַמֶּלֶךְ הַמָּשׁוּחַ בְּשֶׁמֶן וְאֵינֶנּוּ, וְהָעִיר וְהַמִּקְדָּשׁ יִשָּׁחֲתוּ, עַל יְדֵי הָעָם הַשּׁוֹלֵט הַבָּא עֲלֵיהֶם, וְסוֹפוֹ שֶׁיֹּאבַד, אֲבָל עַד סוֹף הַמִּלְחָמָה תִּהְיֶה הָעִיר כְּרוּתָה וְשׁוֹמֶמֶת.
יְחַזֵּק הֶסְכֵּמִים עִם הַרְבֶּה עַמִּים בְּמֶשֶׁךְ שְׁמִטָּה אַחַת, וַחֲצִי שְׁמִטָּה, יְבַטֵּל זֶבַח וּמִנְחָה, וְעַל מְרוֹמֵי בָּמוֹת הָאֱלִילִים תִּהְיֶה שְׁמָמָה, וְעַד שֶׁהַהַשְׁמָדָה הַגְּדוֹלָה שֶׁחָזָה יְשַׁעְיָהוּ תִּפּוֹל עַל הָרְשָׁעִים.

פרק י
פָּרָשַׁת אֵבֶל דָּנִיֵּאל
בִּשְׁנַת שָׁלוֹשׁ לְמַלְכוּת כּוֹרֶשׁ מֶלֶךְ פָּרַס, דְּבַר נְבוּאָה נִגְלָה לְדָנִיֵּאל הַנִּקְרָא בֵּלְטְשַׁאצַּר, וֶאֱמֶת הַדָּבָר וְהִתְגַּשְׁמוּתוֹ תִּהְיֶה עוֹד זְמַן רָב, וּכְדֵי שֶׁאָבִין אֶת הַדָּבָר הִתְגַּלָּה לִי פֵּירוּשׁ הַנְּבוּאָה בְּאוֹתָה נְבוּאָה.
בַּיָּמִים הָהֵם אֲנִי דָּנִיֵּאל הִתְאַבַּלְתִּי שְׁלוֹשָׁה שְׁמִטּוֹת.
לֶחֶם סוֹלֶת לֹא אָכַלְתִּי, וּבָשָׂר וָיַיִן לֹא בָא אֶל פִּי, וְלֹא מָרַחְתִּי אֶת עַצְמִי בְּשֶׁמֶן עַד שֶׁנִּסְתַּיְּמוּ שְׁלוֹשֶׁת הַשְּׁמִטּוֹת.
וּבְיוֹם עֶשְׂרִים וְאַרְבָּעָה לַחוֹדֶשׁ הָרִאשׁוֹן אֲנִי הָיִיתִי עַל יַד הַנָּהָר הַגָּדוֹל הוּא חִדֶּקֶל.
וְהִבַּטְתִּי וְרָאִיתִי וְהִנֵּה אִישׁ אֶחָד לָבוּשׁ בִּגְדֵי בַּד וּמָתְנָיו חֲגוּרִים בְּזָהָב.
וְגוּפוֹ מֵאֶבֶן תַּרְשִׁישׁ וּפָנָיו כְּמַרְאֵה בָּרָק וְעֵינָיו כְּלַפִּידֵי אֵשׁ וּזְרוֹעוֹתָיו וְרַגְלָיו דּוֹמִים לִנְחוֹשֶׁת מַבְרִיקָה וְקוֹל דְּבָרָיו כְּקוֹל הֲמוֹנֵי אֲנָשִׁים.
וְרָאִיתִי אֲנִי דָּנִיֵּאל לְבַדִּי אֶת הַנְּבוּאָה וְהָאֲנָשִׁים שֶׁהָיוּ עִמִּי לֹא רָאוּ אֶת הַנְּבוּאָה אֲבָל פַּחַד גָּדוֹל נָפַל עֲלֵיהֶם, הֵם בָּרְחוּ וְהִתְחַבְּאוּ.
וַאֲנִי נִשְׁאַרְתִּי לְבַדִּי וָאֶרְאֶה אֶת הַנְּבוּאָה הַגְּדוֹלָה הַזֹּאת וְלֹא נִשְׁאַר בִּי כֹּח, וּמַרְאֶה פָּנַי נִשְׁחַת, וְלֹא הִצְלַחְתִּי לֶאֱגוֹר כֹּחַ.
וָאֶשְׁמַע אֶת קוֹל דְּבָרָיו שֶׁל הָאִישׁ הַלָּבוּשׁ בִּגְדֵי בַּד וּכְשָׁמְעִי אֶת קוֹל דְּבָרָיו נִרְדַּמְתִּי עַל פָּנַי כְּשֶׁפָּנַי לְכִוּוּן הָאָרֶץ.
וְהִנֵּה יָד נָגְעָה בְּבִרְכַּי וּבְכַפּוֹת יָדָי, וְנִעְנְעָה אוֹתִי כְּדֵי לְהָעִיר אוֹתִי 
וַיֹּאמֶר אֵלַי: דָּנִיֵּאל! הָאִישׁ הַטָּהוֹר! הֲבֵן אֶת הַדְּבָרִים שֶׁאֲנִי אוֹמֵר לְךָ, וַעֲמוֹד כְּמוֹ שֶׁעָמַדְתָּ לִפְנֵי כֵן, כִּי עַכְשָׁיו נִשְׁלַחְתִּי אֵלֶיךָ מֵה', וּבְדַבְּרוֹ אֵלַי אֶת הַדָּבָר הַזֶּה עָמַדְתִּי בְּרַעַד.
וַיֹּאמֶר אֵלַי אַל תִּפְחַד דָּנִיֵּאל כִּי מֵהַיּוֹם הָרִאשׁוֹן שֶׁחָשַׁבְתָּ לְהָבִין בְּיִרְאַת ה' וּלְהִתְאַבֵּל לִפְנֵי אֱלֹהֶיךָ, מֵאָז, נִשְׁמְעוּ וְנִתְקַבְּלוּ מִשְׁאֲלוֹתֶךָ וּבִגְלָלָם בָּאתִי.
וְשַׂר מַלְכוּת פָּרַס נִלְחַם נֶגְדִּי כְּבָר עֶשְׂרִים וְאֶחָד יוֹם, וְהִנֵּה מִיכָאֵל אַחַד הַשָּׂרִים הָחֲשׁוּבִים בָּא לַעֲזוֹר לִי וַאֲנִי נִשְׁאַרְתִּי שָׁם, אֵצֶל מַלְכֵי פָּרָס לִפְנֵי שֶׁבָּא לַעֲזוֹר לִי.
וּבָאתִי לְהַסְבִּיר לְךָ אֶת מַה שֶּׁיִּקְרֶה לְעַמְּךָ בְּסוֹף הַשָּׁנִים, וְחוּץ מִנְּבוּאָה זוֹ שֶׁרָאִיתָ, הֲרֵי עוֹד נְבוּאָה לְאַחֲרִית הַיָּמִים.
וּבְדַבְּרוֹ אֵלַי אֶת הַנְּבוּאָה הַנּוֹסֶפֶת, הִתְמוֹטַטְתִּי שׁוּב כְּשֶׁפָּנַי לְכִוּוּן הָאָרֶץ, וְלֹא יָכַלְתִּי לְדַבֵּר.
וְהִנֵּה מַלְאָךְ בִּדְמוּת בֶּן אָדָם נוֹגֵעַ עַל שְׂפָתַי וָאֶפְתַּח פִּי וְאָמַרְתִּי אֶל הָעוֹמֵד מֻלִּי: אֲדֹנִי! בִּזְמַן הִתְגַּלּוּת הַנְּבוּאָה, נִפְרְקוּ אֵבְרֵי גּוּפִי הַתְּקוּעִים זֶה בַּזֶּה, וְלֹא הִצְלַחְתִּי לֶאֱגוֹר כֹּחַ.
וְאֵיךְ אוּכַל אֲנִי עַבְדְּךָ לְדַבֵּר אֵלֶיךָ, אֲדוֹנִי, וַאֲנִי מֵעַכְשָׁיו לֹא יִשָּׁאֵר בִּי כֹּחַ, וְלֹא תִּשָּׁאֵר בִּי נְשָׁמָה.
וַיֹּסֶף וַיִּגַּע בִּי מַלְאָךְ בִּדְמוּת אָדָם וַיְחַזְּקֵנִי.
וַיֹּאמֶר, אַל תִּפְחַד אִישׁ טָהוֹר, אַתָּה בְּסֵדֶר, הִתְחַזֵּק! וּבְדַבְּרוֹ אֵלַי הִתְחַזַּקְתִּי, וְאָמַרְתִּי: יְדַבֵּר אֲדוֹנִי, כִּי חִזַּקְתָּ אוֹתִי!
וַיֹּאמֶר: אַתָּה הֲרֵי יוֹדֵעַ לָמָּה בָּאתִי אֵלֶיךָ! לָכֵן עַכְשָׁיו אֲנִי יָכוֹל לָשׁוּב לְהִלָּחֵם עִם שַׂר פָּרָס, וַאֲנִי אֲנַצְּחוֹ, וְאָז שַׂר יָוָן יָבוֹא לִמְשׁוֹל.
אֲבָל, אַגִּיד לְךָ אֶת הַכָּתוּב בַּמָּרוֹם בִּכְתַב אֱמֶת שֶׁיִּתְקַיֵּם וְלֹא יִשְׁתַּנֶּה, הַמְּדַבֵּר עַל אָבְדַן הַמַּלְכֻיּוֹת וּגְאֻלַּת יִשְׂרָאֵל, וְאֵין אֶחָד מֵהַמַּלְאָכִים שֶׁעוֹזֵר לִי לְבָרֵר דְּבָרִים אֵלֶּה, אֶלָּא מִיכָאֵל שַׂרְכֶם.

פרק יא
פָּרָשַׁת מַלְכֵי הַנֶּגֶב וְהַצָּפוֹן
וַאֲנִי הַמַּלְאָךְ, בִּשְׁנַת אַחַת לְדָרְיָוֶשׁ הַמָּדִי, עָמַדְתִּי לַעֲזוֹר וּלְחַזֵּק אֶת דָּרְיָוֶשׁ, מִשּׁוּם שֶׁרָצָה לְהֵטִיב לְיִשְׂרָאֵל.
וְעַכְשָׁיו אַגִּיד לְךָ דִּבְרֵי אֱמֶת, עוֹד שְׁלוֹשָׁה מְלָכִים יִהְיוּ לְפָרַס וְהָרְבִיעִי יִתְעַשֵּׁר עוֹשֶׁר גָּדוֹל מִכָּל הַמְּלָכִים שֶׁהָיוּ לְפָנָיו וְכַאֲשֶׁר יִתְחַזֵּק מְאוֹד מֵרוֹב עוֹשֶׁר יְעוֹרֵר אֶת כָּל עַמּוֹ לְהִלָּחֵם בְּמַלְכוּת יָוָן.
וּבְיָוָן יַעֲמוֹד מֶלֶךְ גִּבּוֹר וּמַלְכוּתוֹ מַלְכוּת גְּדוֹלָה, וְיַעֲשֶׂה כִּרְצוֹנוֹ בְּמֶלֶךְ פָּרַס, וְיִמְלוֹךְ בִּמְקוֹמוֹ.
וּלְאַחַר שֶׁיַּצְלִיחַ בְּמַלְכוּתוֹ, תִּשָּׁבֵר מַלְכוּתוֹ, וְתֵחַלֵּק לְאַרְבַּעַת כִּוּוּנֵי הָעוֹלָם, וְלֹא בָּנָיו יִמְלְכוּ בִּמְקוֹמוֹ אֶלָּא שָׂרָיו, וּמַלְכוּת זוֹ לֹא תִּהְיֶה חֲזָקָה כְּמַלְכוּתוֹ שֶׁמָּלַךְ, אֶלָּא תֵּעָזֵב מַלְכוּתוֹ וְתִנָּתֵן לַאֲחֵרִים שֶׁמָרְדוּ בָּהֶם.
וְיֶחֱזַק הַמֶּלֶךְ הַמּוֹלֵך בַּדָּרוֹם מֵהַמֶּלֶךְ הַמּוֹלֵך בַּצָּפוֹן וּמֵשָׂרָיו, וְיֶחֱזַק עָלָיו, וְיִמְשׁוֹל עָלָיו, וּזְמָן רַב תִּהְיֶה מֶמְשַׁלְתּוֹ.
וּבְסוֹף שְׁנוֹת מֶמְשַׁלְתּוֹ, יִתְחַבְּרוּ, וּבַת מֶלֶךְ הַדָּרוֹם תָּבוֹא אֶל מֶלֶךְ הַצָּפוֹן, כְּדֵי לָלֶכֶת בְּיוֹשֶׁר וּלְהִתְפַּשֵּׁר, אֲבָל לֹא תַצְלִיחַ לְעַכֵּב אֶת כֹּחַ הַזְּרוֹעַ שֶׁל הַמִּלְחָמוֹת בֵּינֵיהֶם, אֶלָּא הֵם יִלָּחֲמוּ שׁוּב, וְלֹא יְנַצְּחוּ מֶלֶךְ הַדָּרוֹם וְשָׂרָיו, וְתִלָּקַח בַּשֶּׁבִי, הִיא - הַבַּת, וְגַם אֵלֶּה שֶׁהֱבִיאוּהָ אֶל מֶלֶךְ הַצָּפוֹן, וְאָבִיהָ, וְהַיּוֹעֵץ עַל פִּי הַכּוֹכָבִים שֶׁלָּה.
וְיִמְלוֹךְ אָדָם מִצֶּאֱצָאֵי אָבִיהָ, וְיֵצֵא נֶגֶד הַצָּבָא וְנֶגֶד הַמִּבְצָרִים שֶׁל מֶלֶךְ הַצָּפוֹן, וְיַעֲשֶׂה בָּהֶם כִּרְצוֹנוֹ, וְיִכְבּוֹשׁ אוֹתָם.
וְגַם אֶת אֱלִילֵהֶם, יַחַד עִם נְסִכֵיהֶם, עִם כְּלֵי חֶמְדָּתָם - כֶּסֶף וְזָהָב, יִקַּח בַּשֶּׁבִי אֶל אֶרֶץ מִצְרַיִם, וְהוּא שָׁנִים רַבּוֹת יַעֲמוֹד יוֹתֵר מִמֶּלֶךְ הַצָּפוֹן.
וְיָבוֹא לְמַלְכוּת מֶלֶךְ הַנֶּגֶב, וְיָשׁוּב אֶל אַרְצוֹ.
וּבָנָיו שֶׁל מֶלֶךְ הַצָּפוֹן יִתְגָּרוּ וְיַאַסְפוּ הֲמוֹן חֲיָלִים רַבִּים, וְיָבוֹאוּ וְיַעַבְרוּ בִּמְהִירוּת וְיָשׁוּבוּ וְיִתְגָּרוּ בְּמִלְחָמָה בְּמֶלֶךְ הַנֶּגֶב, עַד מִבְצַר עִיר הַמְּלוּכָה.
וּמֶלֶךְ הַנֶּגֶב יִתְאַכְזֵר וְיֵצֵא וְיִלָּחֵם עִמּוֹ עִם מֶלֶךְ הַצָּפוֹן, וְיַעֲמִיד הָמוֹן רָב שֶׁל חֲיָלִים, וְהֶהָמוֹן שֶׁל מֶלֶךְ הַצָּפוֹן יִנָּתֵן בְּיָדוֹ.
וְיִלָּקַח שָׁלָל הֶהָמוֹן, וְיָרוּם לְבָבוֹ, וְיַהֲרוֹג עַשְׂרוֹת אֲלָפִים, וּבְכָל זֹאת לֹא יַצְלִיח לְהִתְחַזֵּק עַל מֶלֶךְ הַצָּפוֹן.
אַךְ בְּסוֹף זְמַן שֶׁל שָׁנִים רַבּוֹת מֶלֶךְ הַצָּפוֹן יָשׁוּב וְיַעֲמִיד הָמוֹן רַב יוֹתֵר מִן הָרִאשׁוֹן וְיָבוֹא לַמִּלְחָמָה בְּצָבָא גָּדוֹל וּבִרְכוּשׁ רָב.
וּבַזְּמַנִּים הָהֵם, הַרְבֵּה עַמִּים יִלָּחֲמוּ נֶגֶד מֶלֶךְ הַדָּרוֹם, וְרִשְׁעֵי יִשְׂרָאֵל יִתְגָּאוּ כְּאִלּוּ בִּיכָלְתָּם לְהָבִיא אֶת הַגְּאֻלָּה - וְיִכָּשְׁלוּ.
וְיָבוֹא מֶלֶךְ הַצָּפוֹן, וְיִשְׁפּוֹךְ תֵּל עָפָר לְיַד הָעִיר כְּדֵי לְהִלָּחֵם בָּהּ, וְיִלְכּוֹד עָרֵי מִבְצָר, וְעוֹזְרֵי מֶלֶךְ הַדָּרוֹם לֹא יַעַמְדוּ בַּמִּלְחָמָה וּלְגִבּוֹרָיו הַמֻּבְחָרִים לֹא יִהְיֶה כֹּחַ לַעֲמוֹד בַּמִּלְחָמָה.
וְיַעֲשֶׂה מֶלֶךְ הַצָּפוֹן הַבָּא אֶל מֶלֶךְ הַדָּרוֹם כִּרְצוֹנוֹ בּוֹ, וְאֵין מִי שֶׁיִּלָּחֵם נֶגְדּוֹ, וְיִלָּחֵם בְּאֶרֶץ יִשְׂרָאֵל, וִינַצְּחָהּ בְּכוֹחוֹ.
וְיַחְשׁוֹב לָבוֹא בְּחוֹזֶק כָּל מַלְכוּתוֹ, וַאֲנָשִׁים מֵעַם יִשְׂרָאֵל יִהְיוּ עִמּוֹ, וְיַצְלִיחַ, וְעַל כְּנֶסֶת יִשְׂרָאֵל יְצַוֶּה לְשַׂר צְבָאוֹ לְהַשְׁחִיתָהּ, וְלֹא תַעֲמוֹד מַחְשַׁבְתּוֹ, וְלֹא שֶׁלּוֹ תִּהְיֶה כְּנֶסֶת יִשְׂרָאֵל.
וְיַפְנֶּה אֶת פָּנָיו לְהִלָּחֵם בְּאִיִּים, וְיִלְכּוֹד רַבִּים מֵהֶם, וִיבַטֵּל הַקָּצִין הָרָאשִׁי שֶׁלָּהֶם אֶת הַבִּזָּיוֹן שֶׁהָיָה לוֹ, רַק אֶת נִקְמַת בִּזְיוֹנוֹ יָשִׁיב לוֹ.
וְיָשׁוּב לְמִבְצָרֵי אַרְצוֹ, וְיִכָּשֵׁל בַּדֶּרֶךְ וְיִפּוֹל, וְלֹא תִּמָּצֵא גּוּפָתוֹ.
וְיַעֲמוֹד בִּמְקוֹמוֹ מֶלֶךְ שֶׁהַפְּאֵר שֶׁל מַלְכוּתוֹ הוּא גְּבִיַּת הַמָּס, וּבְיָמִים אֲחָדִים יִשָּׁבֵר וְיָמוּת, וְלֹא יָמוּת בְּמֶרֶד מִתּוֹךְ הָעָם וְלֹא בְּמִלְחָמָה מִבַּחוּץ.
וְיַעֲמוֹד עַל בְּסִיסוֹ מֶלֶךְ נִבְזֶה, וְלֹא יִתְּנוּ לוֹ מִשָּׁמַיִם הוֹד מַלְכוּת בְּמִלְחָמָה, וְיָבוֹא בְּדִבּוּרֵי שַׁלְוָה וְשָׁלוֹם, וְיִשְׁלוֹט עַל יְדֵי דִּבְרֵי הַחֲנֻפָּה.
וְהַגִּבּוֹרִים שֶׁתָּמִיד הָיוּ מִסְתַּעֲרִים וּמְנַצְּחִים - יְנַצְּחֵם בְּהִסְתַּעֲרוּת וְיִשָּׁבְרוּ, וְגַם מֶלֶךְ יִשְׂרָאֵל שֶׁעָשָׂה אִתּוֹ בְּרִית - יַפְסִיד.
וּמֵאֵלֶּה שֶׁנִּתְחַבְּרוּ אֵלָיו יְרַמֶּה אוֹתוֹ כְּדֵי לְכָבְשׁוֹ, וְיַעֲלֶה מִמְּקוֹמוֹ וְיִתְחַזֵּק גַּם עַל הָעַמִּים סָבִיב יִשְׂרָאֵל עִם מְעַט עָם.
בְּדִבְרֵי שַׁלְוָה בָּא, וּבַמְּקוֹמוֹת הַמְּדֻשָּׁנִים שֶׁבַּמְּדִינָה, וְעָשָׂה מַעֲשִׂים שֶׁלֹּא עָשׂוּ אֲבוֹתָיו וַאֲבוֹת אֲבוֹתָיו, שֶׁהֵם: בִּזָּה וְשָׁלָל, וּרְכוּשׁ יְחַלֵּק לְאֵלֶּה שֶׁיְּקַבְּלוּ אֶת עוֹל מַלְכוּתוֹ, וְעַל מִבְצָרִים יְתַכְנֵן מַחְשְׁבוֹתָיו לְהַשְׁלִיט עֲלֵיהֶם אֶת שָׂרֵי צְבָאוֹ עַד שֶׁיִּכְבְּשֵׁם.
וִיעוֹרֵר אֶת כּוֹחוֹ וּמַחְשַׁבְתּוֹ לְהִלָּחֵם בְּמֶלֶךְ הַדָּרוֹם בְּצָבָא גָּדוֹל, וּמֶלֶךְ הַדָּרוֹם גַּם הוּא יִתְגָּרֶה לַמִּלְחָמָה בְּצָבָא גָּדוֹל וְעָצוּם עַד מְאוֹד, וְלֹא יְנַצֵּחַ, כִּי יְתַכְנְנוּ עָלָיו תַּחְבֻּלּוֹת לְשַׁחֵד אֶת שָׂרָיו – כְּדֵי שֶׁיִּבְגְּדוּ בּוֹ.
וְשָׂרָיו שֶׁאוֹכְלִים מִמַּאֲכָלוֹ - יִבְגְּדוּ בּוֹ וְיִשְׁבְּרוּהוּ, וּצְבָאוֹ יִשָּׁטֵף וְיַפְסִיד, וְיִפְּלוּ מִמֶּנּוּ חֲלָלִים רַבִּים.
וּשְׁנֵי הַמְּלָכִים יַחְשְׁבוּ לְהָרַע לְיִשְׂרָאֵל, וּכְשֶׁיֹּאכְלוּ עַל שֻׁלְחָן אֶחָד הֵם יְדַבְּרוּ לְאַבֵּד אֶת יִשְׂרָאֵל, וְלֹא יַצְלִיחוּ, כִּי יֵשׁ עוֹד זְמָן לַמּוֹעֵד שֶׁיֻּכְלוּ לְהָרַע לְיִשְׂרָאֵל.
וְיָשׁוּב לְאַרְצוֹ בִּרְכוּשׁ גָּדוֹל, וּמַחְשַׁבְתּוֹ תִּהְיֶה לְהָפֵר אֶת בְּרִיתוֹ עִם עַם יִשְׁרָאֵל, וְיִלָּחֵם וְיַפְסִיד, וְיָשׁוּב לְאַרְצוֹ.
בַּשָּׁנָה הַבָּאָה בְּאוֹתוֹ תַּאֲרִיך יָשׁוּב לְהִלָּחֵם בַּנֶּגֶב, וְיַפְסִיד, לֹא כְּמוֹ בַּמִּלְחָמָה הָרִאשׁוֹנָה וְהָאַחֲרוֹנָה - שֶׁבָּהֶם יְנַצֵּחַ.
אֶלָּא יָבוֹאוּ לְהִלָּחֵם בּוֹ בְּצִיִּים שֶׁל אֳנִיּוֹת, וְיִשָּׁבֵר, וְשׁוּב יִצְטַעֵר עַל שֶׁעָשָׂה בְּרִית עִם עַם יִשְׂרָאֵל, וְיִלָּחֵם שׁוּב, וְיַחֲזוֹר וְיָשִׂים לֵב שֶׁרוֹב יִשְׂרָאֵל עָזְבוּ אֶת הַתּוֹרָה, לָכֵן ה' לֹא יַעֲזוֹר לָהֶם.
וְאַנְשֵׁי מִלְחַמְתּוֹ יַעַמְדוּ, וִיחַלְּלוּ אֶת הַמִּקְדָּשׁ שֶׁהוּא הַחוֹזֶק שֶׁל עַם יִשְׂרָאֵל וְיַסִּירוּ מִמֶּנּוּ אֶת קָרְבְּנוֹת הַתָּמִיד וְיָשִׂימוּ שָׁם פֶּסֶל מֻשְׁתָּק וְדוֹמֵם.
וְלָרְשָׁעִים שֶׁיַּעַזְבוּ אֶת הַתּוֹרָה - יַחֲנִיף בְּמִלּוֹת חֲלַקְלַקּוֹת שֶׁיַּרְשִׁיעוּ, וְהַחֵלֶק שֶׁל הָעָם שֶׁהֵם יוֹדְעֵי ה', יַחֲזִיקוּ בַּתּוֹרָה וְיַעֲשׂוּהָ.
וְהַחֲכָמִים שֶׁבָּעָם יַסְבִּירוּ לָרַבִּים אֶת הַתּוֹרָה, וְיִכָּשְׁלוּ בִּמְשִׂמָּתָם, כִּי יֵהָרְגוּ בְּחֶרֶב אוֹ בְּלֶהָבוֹת אֵשׁ אוֹ שֶׁיִּלָּקְחוּ בַּשֶּׁבִי וּבְבִזָּה יָמִים רַבִּים.
וּבַזְּמָן שֶׁיִּכָּשְׁלוּ - ה' יַעֲזוֹר לָהֶם מְעַט וְלֹא יִכְלוּ, וְיִצְטָרְפוּ לַחֲכָמִים אוֹתָם רַבִּים וְיַחְנִיפוּ לָהֶם.
וּמִן הַחֲכָמִים בְּכָל הַדּוֹרוֹת יִכָּשְׁלוּ כְּשֶׁיְּנַסּוּ לְבָרֵר אֶת זְמַן הַגְּאֻלָּה, יִכָּשְׁלוּ תָּמִיד, עַד זְמַן הַקֵּץ כִּי עוֹד זְמָן לַמּוֹעֵד שֶׁיְּגַלּוּ.
וְהַמֶּלֶךְ יִתְרוֹמֵם וְיִתְגַּדֵּל כִּרְצוֹנוֹ עַל כָּל כֹּחַ בָּעוֹלָם, וְעַל ה' שֶׁהוּא כֹּחַ הַכּוֹחוֹת יְדַבֵּר דִּבְרֵי חֵרוּף וְיַצְלִיחַ, עַד שֶׁיִּכְלֶה הַזַּעַם שֶׁל ה' שֶׁעַל יִשְׂרָאֵל, כִּי הוּא כְּבָר נַעֲשֶׂה וְנִגְמַר.
וְעַל אֱלֹהֵי אֲבוֹתָיו לֹא יִתְבּוֹנֵן לְעָבְדָּם וְלֹא יָבִין אֶת מַעֲלַת עַם יִשְׂרָאֵל וּמַעֲלַת כָּל אֱלֹהִים אֲחֵרִים כִּי עַל כֻּלָּם יִתְגַּדֵּל.
וְאֶת הָאֱלִילִים הָעוֹמְדִים בְּמִבְצָרִים חֲזָקִים, יְכַבֵּד כְּשֶׁהוּא נִמְצָא בִּמְקוֹמוֹ, וְאֶת הָאֱלִילִים שֶׁלֹּא יָדְעוּ אֲבוֹתָיו יְכַבֵּד בְּזָהָב וּבְכֶסֶף וְבַאֲבָנִים יְקָרוֹת וּבִדְבָרִים נָאִים כְּדֵי לְהַחֲנִיף וְלִכְבּוֹשׁ.
וּלְאַנְשֵׁי הַמִּבְצָרִים הַחֲזָקִים עִם אֱלִילֵי נֵכָר, שֶׁיַּכִּיר שֶׁהַחֲנֻפָּה תַּעֲזוֹר לוֹ לִכְבּוֹשׁ אוֹתָם - יַרְבֶּה כָּבוֹד וְיַמְשִׁילָם עַל עַם רָב, וִיחַלֵּק לָהֶם אֲדָמָה מִשּׁוּם שֶׁהֶחֱזִיקוּ לוֹ טוֹבָה.
וּבְסוֹף זְמַן הַגָּלוּת יִלָּחֵם נֶגְדּוֹ מֶלֶךְ הַדָּרוֹם, וְיִסְתַּעֵר עָלָיו בְּמִלְחָמָה מֶלֶךְ הַצָּפוֹן, בְּרֶכֶב וּבְפָרָשִׁים וּבְאֳנִיּוֹת רַבּוֹת, וְיָבוֹא בְּאַרְצוֹת מֶלֶךְ הַדָּרוֹם, וְיִסְתַּעֵר וִינַצֵּחַ וְיַעֲבוֹר.
וְיָבוֹא גַּם בְּאֶרֶץ יִשְׂרָאֵל, וְעוֹד אֲרָצוֹת רַבּוֹת יַפְסִידוּ נֶגְדּוֹ, וְאֵלֶּה יִמָּלְטוּ מִיָּדוֹ - אֱדוֹם וּמוֹאָב וְהֶעָרִים הַמֻּבְחָרוֹת שֶׁבִּבְנֵי עַמּוֹן.
וְיִשְׁלַח יָדוֹ בְּהַרְבֵּה אֲרָצוֹת, וְכָל אֶרֶץ מִצְרַיִם לֹא תִּנַּצֵּל.
וְיִשְׁתַּלֵּט עַל אוֹצְרוֹת הַזָּהָב וְהַכֶּסֶף, וּבְכָל הַדְּבָרִים הַנָּאִים שֶׁל מִצְרַיִם, וְאֶת אַנְשֵׁי לוּב וְכוּשׁ יִרְמוֹס וִינַצֵּחַ.
וְיַבְהִילו אוֹתוֹ שְׁמוּעוֹת שֶׁבָּאָה עָלָיו מִלְחָמָה מִמִּזְרָח וּמִצָּפוֹן, וְיֵצֵא בְּכַעַס גָּדוֹל לְהַשְׁמִיד רַבִּים.
וְיַעֲמִיד אֶת אַרְמוֹנוֹ בֵּין הַיַּמִּים שֶׁל אֶרֶץ יִשְׂרָאֵל לְבֵין הַר הַקּוֹדֶשׁ, וְשָׁם יִהְיֶה סוֹפוֹ, וְאֵין מִי שֶׁיַּעֲזוֹר לוֹ לְהִתְחַזֵּק.

פרק יב
פָּרָשַׁת הַקֵּץ
וּבַזְּמַן הַזֶּה יַעֲמוֹד מִיכָאֵל הַשַּׂר הַגָּדוֹל לְבַקֵּשׁ רַחֲמִים עַל יִשְׂרָאֵל, זֶה שֶׁעוֹמֵד תָּמִיד לְסַנְגֵּר עַל בְּנֵי עַמְּךָ, וְיִהְיֶה לְיִשְׂרָאֵל זְמַן צָרָה שֶׁלֹּא הָיָה כְּמוֹתוֹ מֵאָז הֱיוֹתָם עָם וְעַד לְאוֹתוֹ הַזְּמָן, וּבַזְּמָן הַהוּא יִמָּלֵט רַק חֵלֶק מֵעַמְּךָ, רַק כָּל מִי שֶׁנִּמְצָא כָּתוּב בְּסֵפֶר הַצַּדִּיקִים.
וְרַבִּים מֵהַמֵּתִים יָקוּמוּ לִתְחִיָּה, חֵלֶק לְחַיֵּי נְעִימוּת לְתָמִיד, וְחֵלֶק לְחַיֵּי בִּזָּיוֹן לְתָמִיד.
וְהַחֲכָמִים שֶׁבָּהֶם יָאִירוּ כְּמוֹ אוֹר הַשָּׁמַיִם, וְהַמְּלַמְּדִים אֶת דַּרְכֵי ה' לָרַבִּים יָאִירוּ כַּכּוֹכָבִים לְעוֹלָם וָעֶד.
וְאַתָּה דָּנִיֵּאל, רְמוֹז אֶת הַדְּבָרִים, וְהַסְתִּירֵם בַּסֵּפֶר, וְעַד זְמַן הַקֵּץ רַבִּים יַחְשְׁבוּ עַל הַפֵּרוּשׁ וְתִתְרַבֶּה הַדַּעַת לַחְקוֹר בּוֹ.
וְרָאִיתִי אֲנִי דָּנִיֵּאל, וְהִנֵּה שְׁנֵי מַלְאָכִים אֲחֵרִים, חוּץ מִזֶּה שֶׁדִּבֵּר אִתִּי, עוֹמְדִים אֶחָד בְּשָׂפָה זוֹ שֶׁל הַיְאוֹר, וְאֶחָד בְּשָׂפָה זוֹ שֶׁל הַיְאוֹר.
וַיֹּאמֶר אֶחָד מֵהֶם לָאִישׁ הַלָּבוּשׁ בְּבִגְדֵי בַּד שֶׁדִּבֵּר אִתִּי שֶׁעַל יַד מֵימֵי נְהַר הַחִדֶּקֶל: עַד מָתַי יִתְאַחֵר קֵץ הַגָּלוּת שֶׁזְּמַנּוֹ אֵינוֹ יָדוּעַ?
וָאֶשְׁמַע אֶת דִּבְרֵי הָאִישׁ הַלָּבוּשׁ בְּבִגְדֵי בַּד שֶׁעַל יַד מֵימֵי נְהַר הַחִדֶּקֶל - הוּא הֵרִים אֶת יַד יְמִינוֹ וְאֶת יַד שְׂמֹאלוֹ אֶל הַשָּׁמַיִם, וְנִשְׁבַּע בְּשֵׁם ה' נוֹתֵן הַחַיִּים לְכָל הָעוֹלָם, שֶׁבְּעוֹד זְמָן וּזְמַנִּים וַחֲצִי זְמָן, וּכְשֶׁיִּגָּמֵר הַנִּפּוּץ שֶׁל כֹּחַ עַם הַקּוֹדֶשׁ, יִסְתַּיְּמוּ כָּל הַצָּרוֹת הָאֵלֶּה.
וַאֲנִי שָׁמַעְתִּי וְלֹא הֵבַנְתִּי, וְאָמַרְתִּי: אֲדוֹנִי, מַה הוּא קֵץ זֶה?
וַיֹּאמֶר: לֵךְ דָּנִיֵּאל, כִּי הַדְּבָרִים יִהְיוּ סְתֻמִּים וּמֻסְתָּרִים עַד זְמַן הַקֵּץ.
וַאֲנָשִׁים רַבִּים יִתְבָּרֵר בָּהֶם הַטּוֹב מֵהָרָע, וִינֻקּוּ מֵרֶשַׁע, וְיִשָּׂרְפוּ עֲוֹנוֹתֵיהֶם עַל יְדֵי הַצָּרוֹת, וְיִהְיוּ בְּאוֹתוֹ זְמָן רְשָׁעִים שֶׁיַּרְשִׁיעוּ, וְכָל הָרְשָׁעִים לֹא יָבִינוּ שֶׁהִגִּיעַ הַקֵּץ, וְהַחֲכָמִים יָבִינוּ.
יִתְבָּרְרוּ הַדְּבָרִים וּתְנֻקֶּה מֵהֶם אִי הַהֲבָנָה, וְרַבִּים יַחְשְׁבוּ שֶׁחֶשְׁבּוֹנָם מְזֻקָּק, וּכְשֶׁיַּעֲבוֹר זְמָן זֶה יֹאמְרוּ רְשָׁעִים: מֵאַחַר וְהַקֵּץ לֹא בָּא - גַּם לֹא יָבוֹא, וְלֹא יָבִינוּ כָּל הָרְשָׁעִים שֶׁטָּעוּ, וְהַחֲכָמִים יָבִינוּ.
וּמִזְּמַן שֶׁנִּתְבַּטֵּל הַתָּמִיד וְנִתַּן שִׁקּוּץ דּוֹמֵם בְּבֵית הַמִּקְדָּשׁ, יַעַבְרוּ אֶלֶף מָאתַיִם וְתִשְׁעִים שָׁנִים.
מְאֻשָּׁר מִי שֶׁיְּחַכֶּה וְיַגִּיעַ, לְאַחֲרֵי אֶלֶף שְׁלוֹשׁ מֵאוֹת שְׁלוֹשִׁים וַחֲמִשָּׁה שָׁנִים.
וְאַתָּה לֵךְ לְבֵית עוֹלָמְךָ, וְתָנוּחַ, וְתַעֲמוֹד בִּתְחִיַּת הַמֵּתִים לְקַבֵּל אֶת חֶלְקְךָ בְּקֵץ הַיָּמִים.
מקרא מבואר